text:
Dina Lapak
Fiksimini Basa Sunda
Apanan anjeun, Néng Mawar. Nu maut jajantung kuring ku imut mawur muguran, nu merod mamaras kuring ku hégak rénghap tanjakan. Tong boro lungguh, komo liuh linduh. Ieu mah mungguhing ragap rasa nu nyacaka teu puguh larapna. Cinta? Lain. Karunya.
Téréh ligar kembang samoja. Mimiti hangham kadali wanoja. Kasilih ku burit, sorot matapoé paberik-berik. Jeung ririwa. Jeung rereged manusa. Jeung rengkung waruga marcapada.
Néng Mawar pisan nu ngaharéwos awor kalih cinétra, basa kuring milih manéhna, “naha Akang seja satia, séba diri serah daria, micinta kuring nu tambelar taya harega?”. Kuring ngaheruk. Lalaweunan balaka. Cinta? Lain. Karunya.
Katumbiri nutug enyay-enyayan. Bulan sapasi pias ngiberan. Langit lungkawing ngalolongkrang. Kuring rumasa nyidra. teu werat mun kudu pengkuh siga haliwu ngarawu geterna. Kasumba. Kasumba luruh. Tuh Neng Mawar sideku, silalatu pareum-hurung pating peleték dina dadana.


c: text/html

text:
SEMESTER GANJILPAGUNEMAN
nya eta omongan silih tempas atawa badami anu dilakukeun ku dua urang atawa leuwih (sipatna bebas) sedengkeun wawancara mah sipatna formal jeung sipat saarah. basa nu digunakeun dina paguneman nya eta gumantung kan saha nu diajak gunemna. lamun sarajat/saumur ngagunakeun basa loma, ka saluhureun ngagunakeun basa lemes, kitu deui ka sahandapeun basana geus matok luyu jeung tatabasa Sunda. Hal-hal nu aya dina paguneman nya eta; tema/judul, palaku jeung latar.
KALIMAH WAWARAN, PANANYA, jeung PARENTAH
Kalimah wawaran nya eta kalimah anu pungsina pikeun ngawawrkeun atawa netelakeun informasi bari teu miharep jawaban anu tangtu, biasana ngan ukur miharep paniten.
Kalimah Pananya nya eta kalimah anu pungsina pikeun nanyakeun, atawa pikeun mancing respomsi atawa jawaban verbal(lisan)
Kalimah Parentah nya eta kalimah anu pungsina pikeun nitah atawa mancing respomsi atawa jawaban anu sipatna tindakan.
PANATA ACARA
Panata acara/protokol asalna tina basa latin nya eta pratos anu hartina mimiti jeung kollo anu hartina lengket. Protokol nya eta patugas anu kalibet dina hiji kagiatan, pikeun ngalaksanakeun jeung ngatur sagala kaperluan sangkan kagiatan lumangsung lancar, keuna tur aya mangpaatna saluyu jeung nu dipiharep. Dina acara resmi jeung dina acara teu resmi aturanna sarua bae nya eta; Vokal/sora kudu bentes/jelas, lentong jeung wirahmana merenah, kudu nyunda, henteu teugeug atawa dialeu-aleu teuing, teu gancang teuing jeung henteu acad teuing, kudu miboga pangaweruh anu jembar pangpangna nu patali jeung materi acara anu di MC-anna katut nu rek ngeusian eta acara boh jalma boh kasenian atawa lianna, kudu pinter ngareka basa anu orisinil, surti kana kahayang pamiarsa, kudu miboga sikep anu hade(tatakrama, paroman gerik-gerik lianna), mibanda rasa humor (sense of humor) nu luhur utamana dina acara-acara mu sipatna hiburan pikeun ngahirupkeun suasana.
PAROBAHAN HARTI
Ngajembaran= proses robahna harti tina harti husus tur heureut ngalegaan tur jembar, atawa harti kecap anyar(kiwari) leuwih lega ambahanana tibatan harti kecap heubeul (bihari)
Ngaheureutan= nya eta proses parobahan harti anu ngaheureutan, tina harti umum tur jembar jadi harti husus tur heureu, atawa harti kecap anyar (kiwari) leuwih heureut/sempit ambahanana ti batan harti kecap heubeul(bihari). conto SARJANA lamun baheulamah dipake pikeun sesebutan ka sakur jalma anu pinter atawa loba elmu pangaweruhna, kiwari mah ngaheureutan jadi sesebutan"gelar" pikeun jalma anu geus namatkeun sakola di Paguro Luhur.
Ngaluhuran= Nya eta proses parobahan harti kecap atawa ungkara, anu mibanda harti anu leuwih luhur ajenna tibatan harti samemehna. Contona;WANITA anu mibanda harti ajen anu leuwih luhur ti batan AWEWE, padahal samemehna mah ajenna teh leuwih handap tina batina (batina-betina=bikang)
Ngahandapan= nya eta proses ronahna harti kecap atawa ungkara, anu hartina anyar (kiwari) ti batan harti heubeul(bihari).contona; GOROMBOLAN, asalna mah alus, nya eta sabubuhan atawa kumpulan jalma. Ayeuna mah ajenna teh ngahandapan nya eta sabubuhan jalma anu ngaganggu kaamanan jeung katartiban di jaman revolusi.
Ngupamakeun= nya eta proses robahna harti balukar kecap/ungkara mibanda sipat anu sarua jeung kecap atawa ungkara sejen.Contona;"Mun geus rengse mah surat teh asupkeun kana AMPLOP."(wadah surat) "Siapkeun atuh AMPLOPna ambeh tereh-tereh dipigawe ku patugasna!" (duit panyogok).
Patukeur= nya eta ronahna harti balukar patukeur tanggepan(respon) antara dua anghota awak(indra) anu beda, atawa muncul balukar pindahna pangrasa panca indra.Contona; kecap AMIS, baris karasa teh ku pangrasa letah, tapi dina basa Sunda aya kecap AMIS budi, HASEUM budi, anu karasana teh ku paninggal. Di dieu katingal yen pangrasa letah pindah (patukeur) kana pangrasa panon.
BABASAN
Babasan jeung paribasa teh kagolong kana salah sahiji wanda pakeman basa. Ari anu disebut pakeman basa nya eta kalimah atawa gundukan kecap anu anu geus dipatok, geus ditaker diwatesanan teu meunang dirobah, boh robah unina atawa ejahanana boh dirobah tempatna atawa dilemeskeun.
PARIBASA nya eta salah sahiji wanda pakeman basa anu mangrupa ungkara winangun kalimah anu geus puguh entep seureuhna teu bisa dirobah boh unina boh tempatna atwa dilemeskeun anu ngandung harti babandingan ataa silokaning hirup manusa. conto paribasa
contona
-Adat kakurung ku iga=tabeat nu geus hese dirobahna
-beungeut nyanghareup ati mungkir=teu sarua jeung hate
-batok bulu eusi madu= goreng rupa tapi pinter jeung bageur atawa siga bodo tapi pinter
-cecendet mande kiara cileungcang mande sagara=nu miskin atawa jalma leutik hayang nyaruaan jalma beunghar atawa jalma gede
-dipiamis buah gintung= disangka hade hate atawa bageur adek teh sabalikna
-goong nabeuh maneh=muji atawa ngagulkeun sorangan
-hulu gundul dihihidan=nu keur untung tambah untung
-jati kasilih ku junti=menak kaelehkeun ku somah atawa pribumi kaelehkeun ku semah
-kaciwit kulit kabawa daging=kabawa goreng ku kalakuan baraya nu salah atawa ngarasa teu ngeunah lantaran aya baraya dihina ku batur
-mangkok emas eusi madu=jelema nu hade terus omonganana hade, gekna hade, lampahna bageur, omonganana jeung lampahna terus hade ka hate-hatena..
BABASAN nya eta salah sahiji wanda pakeman basa meh sarua jeung paribasa, ngan ari paribasa mah lain mangrupa kalimah tapi mangrupa frasa(kecap kantetan) tur ngandung harti injeuman
Contona
-Aku-aku angga= ngaku-ngaku atawa miboga barang batur
-bobor karahayuan= katarajang apes, cilaka,atawa meunang kasusah
-cacag nagkaeun= teu beres atawa teu alus lantaran mindeng katunda tuluy dihanca deui/diteruskeun deui
-dibeuweung diutahkeun= dipikir dibula-balik
-elmu sapi= guyub kana hal nu kurang hade
-gancang pincang= pagawean gancang tapi hasilna teu hade
-handap lanyap= hormat tapi matak nyentug kana hate
-ipis biwir= babari ceurik
-jauh ka bedug anggang ka dulang= dusun, kampungan/eraan
-kapiring leutik= kaeraan
BIANTARA
Urang tangtu geus teu bireuk deui saupama ngadangu kecap pidato atawa biantara, lian ti di SMP keneh pangajan pidato teh geus ditepikeun. Pidato atawa biantara teh dina kahirupan sapopoe oge mindeng kapanggih salah sahijina saban poe Senen dina upacara bendera, urang sok ngadangu bapa atawa ibu guru pidato merepangarahan. Tapi sanajan kitu taya salahna saupama disabit-sabit deui nu kumaha ari nu disebut biantara teh.
Pidato atawa biantara nya eta cacarita dihareupeun jalma rea, demi anu jadi tujuan nya eta pikeun mere informasi, nimbulkeun sumanget/mancing emosi jalma rea, demi anu jadi tujuanana nya eta ka sakur-sakur jalma anu jadi pangregepna.
Aya sawatara hal anu kudu diperhatikeun atawa disiapkeun saupama urang rek pidato atawa biantara, diantarana nya eta:
a. Nangtukeun maksud jeung topik biantara. Topik jeung tujuan biantara teh lian ti kudu disusun kalawan jelas ohe kudu merhatikeun tanggapan naon nu dipikahayang ku pangregep. Topik anu dipilih alusna mah anu geus dipikawanoh ku nu ngadangukeunana nepika teu merlukeun waktu nu lila pikeun ngabahasna ulah ngaleuwihan kamampuh daya tangkep pangregep tapi oge ulah babari teuing pikeun daya intelektual pangregepna, lian ti eta oge kudu bisa ngirut boh anu biantarana boh nu ngadangukeunana
b. Nganalisis pangregep jeung situasi
c. Nyusun materi atawa bahan biantara sarta dina nyusun bahan pikeun biantara bisa dilakukeun ngaliwatan tilu tahap diantarana;ngumpulkeun bahan, nyieun rangkay karangan jeung ngadadarkeun materi kalawan detil.
d. Ngayakeun latihan Oral.
Dina prak-prakanana biantara, aya sawatara metode anu bisa digunakeun diantarana:
a. Metode Improptu(metode dadakan/serentek). Dina metode improptu ieu biantara dilakukeun tanpa persiapan, dimana nu biantara estuning ngandelkeun pangaweruh jeung kaparigelan nu biantara dina ngadadarkeun hiji pasualan.
b. Metode ngapalkeun. Mangrupa metode lalawanan tina improptu, anu mana dina metode ieu mah hal anu rek dipedar dina biantara teh lian ti bener-bener dirarancang ti anggalna oge kudu ditulis sacara lengkep pikeun diapalkeun sakecap-kecapna.
c. Metode naskah. Ieu metode teh langka dipake ari lain pidato-pidato resmi saperti pidato kapresidenan mah. ieu metode sipatna rada kaku sabab gumantung teuing kana teks.
d. Metode ekstemporan. dina metode ieu persiapan dilakukeun ti samemehna, malah bahan nu rek ditepikeun ge direncanakeun kalawan asak, tapi sok sanajan kitu dina prakna biantara mah teu ngagunakeun teks sagemblengna, biasana sok ngagunakeun catetan-catetan leutik, inti-inti eusi biantara, anu tujuanna sangkan biantara biasa museur kana tjuan teu ngaler ngidul.
NULIS SAJAK
Mimiti gelarna sajak mangrupa hiji karya sastra wangun ugeran nu polana geus maneuh. Salah sahiji karya sastra nu kaasup sajak, nya eta sisindiran. Sisindiran kaasup sajak sabab aya ugeran(aturan) nu kudu dicumponan, diantarana jumlah padalisan(baris) jumlah engang dina unggal padalisan(suku kata), jeung purwakanti vokal dina engang panungtung unggal padalisanna.
Dina kamekaranana, kabehdieukeun mah istilah sajak teh leuwih dipikawanoh minangka karya sastra wangun sajak bebas, atawa puisi. lamun urang medar istilah sajak pasti langsung dipapandekeun kana sajak bebas atawa puisi tea. pangna disebut sajak bebas, sabab dina wangunna leuwih bebas, teu kauger ku aturan-aturan nu geus matok. ku sabab kitu panyajak leuwih laluasa ngebrehkeun imajinasina make gaya sewang-sewangan.
Dumasar kana pamadegan di luhur, sajak teh mangrupa karya sastra nu dianggap ngawakilan kedaling rasa(ekspresi) panyajakna. Panyajak, salaku anggauta masarakat teu bisa leupas tina hal atawa pasualan anu aya di sabudeureunana. Pasualan nu kaimeut ku panyajak nyangkaruk dina jiwana awor jeung konsep cecekelanana. Satuluyna diebrehkeun minangka ekspresi ngaliwatan media nu disebut basa. Ekspresina bakal katiten mangrupa kahoneng(kasono), katugenah, kareueus, ka nu Maha Kawasa, kareueus ka alam sabudeureunana, atawa kareueus ka jalma nu dipikanyaahna.
Dumasar kana unsur-unsurna, sajak teh diwincik jadi dua bagian nya eta, struktur batin jeung struktur fisik
Nu kaasup struktur Fisik Sajak nya eta;
1. Diksi atawa pilihan kecap,
2. Baya Basa, pikeun nambahan kaendahan jeung imajinasi sajak,
3. Murwakanti, nyaeta sora anu dibalikan deui dina tungtung padalisan, jeung
4. Topografi"tata wajah" atawa wangun tulisan sajak pikeun ngabedakeun antara wangun ugeran(puisi) jeunf wangun lancaran(prosa) sarta wangu drama.
Sedengkeun struktur batun sajak ngawengku
5. Tema, mangrupa pikiran lulugu nu diebrehkeun ku panyajak dina sajakna,
6. Perasaan(feeling), ekspresi panyajak dina nepikeun parasaan dumasar kana kaayaan hatena(misalna; simpati, antipati, resep, teu resep, ceuceub, sono jsb.),
7. Hawa(tone), ciri has panyajak dina nepikeun karyana, saperti mapatahan, nyindiran, pangajak atawa ngawurukan,
Maksud atawa amanat(intention), nya eta hal anu ngamotifasi panyajak pikeun ngebrehkeun eusi hatena. atawa maksud nu ahayang ditepikeun ku panyajak ngaliwatan karya.
Dina sastra Sunda gelarna sajak kira-kira dina awal abad lima puluhan, mangsa sabada kamerdiakaan. mekarna sacara tinulis ngaliwatan media saperti surat kabar atawa majalah. malah ka behdieunakeun mangrupa buku kumpulan sajak.
GAYA BASA PERSONIFIKASI jeung SIMILE
1. Urang udag pangharepan nu nagtang hareupeun urang
2. Asih anjeun lir oaseu
Dua ungkara di luhur mangrupa salah sahiji conto gaya basa nu digunakeun dina sajak. pikeun leuwih ngantebkeun naon-naon anu ditepikeun ka nu maca biasana panyajak ngagunakeun gaya basa dina pilihan kecapna nalika nyieun sajakna. Personifikasi teh nya eta gaya basa mijalma, ungkara anu mapandekeun hiji barang, tatangkalan, atawa sasatoan milampah pagawean kawas manusa.contona
- bulan nyumput di tukangeun mega.
- ombak ting suruwuk silih udag di basisir.
- sora jangkrik ngabangingik tengah peuting.
gaya basa ngupamakeun(simile) nya eta gaya basa nu ngabandingkeun hiji barang jeung barang sejen nu sipatna nembrak. biasana ngagunakeun kecap-kecap panyambung babandingan; asa, cara, ibarat, kawas, lir, saperti, siga, jst. Umumna gaya basa ngupamakeun ilaharna mangrupa babasan, saperti dia handap:
- budak nu eta mah pasea wae kawas ucing jeung anjing.
- waktu guru datang, kelas teh jempling kawas gaang katincak.
Erni mah cara merak, lotekna dicengekan sapuluh ge teu siga nu ladaeun.
NULIS DRAMA
Drana mangrupa karya sastra nu dipagelarkeun. ku sabab kitu drama ngabogaan dua paniten, kahiji lamun nilik naskahna mangrupa karya sastra sedengkeun lamun nilik pagelaranana mangrupa seni pertunjukan.
Dina naskah drama salian ti aya paguneman aya candraan. Candraan atawa sok disebut oge notasi mangrupa pituduh laku, pituduh suasana, jeung kaayaan latar dina drama. Biasana sok ditulis dijero kurung make aksara gede atawa nulisna sok dicitak miring/dengdek.
Ciri-ciri nu maranti dina drama:
1. Pertelaan palaku, anu ngebrehkeun ngaran jeung katerangan ngeunaan palaku
2. Babak, mangrupa bagian tina drama nu gantina dibedakeun ku robahna latar tempat atawa latar waktu.
3. Adegan, mangrupa bagian tina babak nu gantina dibedakeun ku indit atawa ka luarna pamaen drama.
4. Candraan, nerangkeun kaayaan latar, suasana, kajadian, jst.
5. Paguneman(dialog), obrolan palaku.
6. Monolog, ngagerentesna saurang palaku ka dirina sorongan.
7. Prolog, katerangan ngeunaan lalakon nu rek dipidangkeun.
8. epilog, kacindekan lalakon atawa nasehat pangarang
Aya sababaraha warna drama, nya eta;drama komedi, tragedi, tragedi-komedi, melodrama(nu sentimental), jeung drama pantomim.
MACA ARTIKEL
Hidep tangtu kungsi maca majalah atawa kalawarta(surat kabar). Diantara nu kungsi dibaca teh aya nu disebut artikel. Sangkan teu pahili jeung nu sejen urang pedar heula naon nu disebut artikel teh. Artikel nya eta tulisan nu eusina hiji hal nepi ka rengse sacara objektif tur biasa dimuat dina majalah atawa kalawarta.
Salian ti eta artikel ge umumna ngabogaan ciri-ciri saperti di handap:
1. Biasana mangrupa pamadegan nu nulisna ngeunaan hiji hal
2. Ditepikeu sacara eksposisi(pemaparan), singget, jeung munel.
3. Gedi mangpaatna pikeun nu maca.
4. Gaya tulisanana tegas"lugas", jeung saayana.
sanggeus maca artikel urang bakal ngarasakeun sababaraha mangpaat,saperti ieu di handap:
1. Jadi nyaho jeung paham kana wangun tulisan dina majalah atawa kalawarta.
2. Paham kana ciri=ciri artikel.
3. Nambahan informasi jeung pangaweruh.
Satutasna maca artikel urang bisa nangtukeun topikna, ku cara ngilo pikiran lulugu unggal paragrap, ngaragum pikiran lulugu unggal paragrap, sarta nyindekeun pikiran lulugu eta artikel.
Ku cara manggihan pikiran lulugu tina artikel ahirna pikiran bisa nyindekeun eusi artikel, naha kaasup artikel praktis, basajan, oponi, atawa artikel analisis ahli.
SEMESTER GENAP
diantos bae....!

robotstxt: allowed

filter: keep


text:
Bah lamisjan geus lila di rawat di rumah sakit, ceuk dokter asmana geus kronis, irungna nepikeun ka di pasang selang alat bantu nafas.Geus sababaraha poe ieu Bah lamsijan cicing wae, awakna teu oyag saeutik-eutik acan, panon na wungkul anu katempo culak cileuk.
Disangka geus waktuna maot , anakna ngageroan Pak Lebe ameh diduakeun ,Keur pak Lebe anteng ngadua, ojol-ojol bah Lamsijan ngarenghap tarik pisan, teu bisa ambekan beungeutna pias lir kapas make bahasa isyarat bah lamsijan menta pulpen jeung kertas , Anak na ngarti rikat mawa pulpen jeung kertas tuluy di bikeun ka bah lamsijan, make tanaga pangbeakan bah lamsijan nulis surat, tuluy dibikeun ka Pak Lebe ,”Meureun surat wasiat”ceuk pak lebe dina jero hatena.
Ku pak Lebe eta surat tuluy dipesakkan , asana teh kurang merenah lamun harita keneh maca surat wasiat, Saenggeus mesakan surat pak lebe tuluy ngadua deui. Teu lila nyaan wae bah lamsijan maot , loba nu ngarasa kaleungitan sanajan bah lamsijan kawentar barangasan tapi jero hatena mah bageur
Pas salametan tujuh poena Bah lamsijan, Pak Lebe oge di ondang Saenggeus mimpin dua , pak lebe kakara inget yen manehna make baju koko anu dipake poe-an bah lamsijan maot apan dina saku na aya surat wasiat aduh untung inget ceuk pak lebe na jero hate. Tuluy Pak Lebe Biantara :
“Dulur-dulur kabeh , ieu aya surat wasiat ti almarhum bah lamsijan anu can ditepikeun ka dulur kabeh, mun nempo sareat na mah eusina nasehat keur anak2 na sok geura urang dibaca sing tarik dengekeun” Tuluy pak lebe ngodok saku ngaluarkeun surat , tuluy dibaca tarik , sing horeng eusina teh
” EUY LEBE NYINGKAH, MONTONG NANGTUNG DINA SELANG OXYGEN AING, “


text:
Simeut
Simeut' mangrupa subordo insékta hérbivora dina ordo Orthoptera, nu ilmiahna disebut Caelifera.
Eusi
Ciri[édit | édit sumber]
Simeut boga anténeu nu leuwih pondok batan awakna, jeung ovipositor-na pondok. Spésiés nu sok disada, biasana ngaluarkeun sora tina gésékan fémur tukang jeung jangjang (tutup jangjang) atawa beuteungna. Tympana, mun ayaan, perenahna di bagian awal buku abdominal.
Kulawarga[édit | édit sumber]
Subordo ieu ngawengku lima kulawarga utama:
- Acrididae (grasshoppers and short-horned grasshoppers)
- Eumastacidae (monkey grasshoppers)
- Tanaoceridae (tanaocerids)
- Tetrigidae (grouse locusts, pygmy grasshoppers, and pygmy locusts)
- Tridactylidae (pygmy mole crickets)
Nu "pangpentingna" nyaéta Acrididae, nu ngawengku kira 10.000 spésiés. Kulawarga ieu dicirikeun ku suku jeung jangjang nalika geus sawawa, nu kelirna cékas jeung sampurna. As well as singing by rubbing their legs together, there may also be a visual display. Kulawarga Acrididae ngawengku Locust, nu bisa jadi hama tatanén nu bahya pisan.
Endog simeut diteundeun dina taneuh, dikubeng ku zat busa nu ngajaga dina mangsa inkubasi; biasana mah bisa nepi ka 400-500 endog.
Pedaran lianna[édit | édit sumber]
Simeut salaku katuangan[édit | édit sumber]
Di sababaraha wewengkon di sakuliah dunya, simeut sok didahar salaku sumber protéin. Malah, di sababaraga nagara, simeut téh jadi salah sahiji katuangan ilahar para soldadu.
Di pasawahan Koréa, simeut sok dipaké deungeun sangu nalika dahar beurang, sabab dianggap mangrupa katuangan séhat. Ngasakkeunana mah rupa-rupa: disangray atawa digoréng sanggeus dilaan jangjang jeung sukuna. Ogé dipaké pikeun natambaan sawan barudak, batuk, tétanus.
Nalika populasi hiji spésiés simeut anténeu pondok ti kulawarga Acrididae loba teuing, anggotana sok robah jadi locust. Gorombolan locust ieu kawentar bisa ngaruksak pepelakan.
Tumbu kaluar[édit | édit sumber]
Sumber rujukan[édit | édit sumber]
- Grasshopper, Wikipédia édisi basa Inggris per 8 Januari 2006.
- Firefly Encyclopedia of Insects and Spiders (2002). Christopher O'Toole (éd.). ISBN 1-55297-612-2


text:
Kabupatén Kendal
Kabupatén Kendal nyaéta salah sahiji kabupatén di Propinsi Jawa Tengah. Ibukotana Kendal. Kabupatén ieu wawatesan jeung Laut Jawa di beulah kalér, Kota Semarang jeung Kabupatén Semarang di beulah wétan, Kabupatén Temanggung di beulah kidul, sarta Kabupatén Batang di beulah kuloneunnana.
Géografi[édit | édit sumber]
Beulah kalér Kabupatén Kendal mangrupa dataran handap, sedengkeun beulah kidulna mangrupa pasir jeung pagunungan, minangka bagéan tina Dataran Luhur Diéng (di ujung kulon kidul) jeung Gunung Ungaran (di ujung tenggara). Wewengkon pagunungan loba dipaké keur pakebonan téh.
Babagéan administratif[édit | édit sumber]
Kabupatén Kendal ngawengku 19 kacamatan, nu kabagi deui jadi sababaraha désa jeung kalurahan. Puseur pamaréntahanana aya di Kacamatan Kendal.
Lian ti Kendal, kota-kota kacamatan liana nu cukup signifikan nyaéta Kaliwungu katut Weléri.
Kaliwungu (Basis Kaagamaan)Kota ieu tara pernah sepi tina kahirupan Islam. Loba pasantrén kalayan santri nu jul jol ti sababaraha dayeuh di sakuliah nagri. Dayeuh ieu téh has pisan ku lobana jalma nu maké pakéan muslim, kalayan sarung jeung panutup sirah (kopéah atawa kudung) bari jeung nananggeuy atawa nyepengan Al Qur'an. Lian ti éta, ayat-ayat suci Al Qur'an mindeng kapireng sapanjang poé di ampir unggal juru dayeuh.
Weléri (Basis Perdagangan) Kota pangkulona di ieu kabupatén mémang tara kungsi sepi tina perdagangan.Ieu dayeuh téh jadi transit jeung tujuan para sodagar ti sakuliah wewengkon di kabupatén, malahan mah ti sakuliah wewengkon di Indonésia. Kalayan ayana fasilitas transportasi (2 terminal katut 1 stasion KA) jeung fasilitas komunikasi nu leuwih lengkep ti batan kacamatan liana, Weléri tumuwuh jadi hiji dayeuh nu ramé jeung gampang diaksés. Lian ti éta, sacara sosial, aya para padagang ti Klatén-Solo nu ngawangun hiji pakampungan husus (Kampung Solo)
Pariwisata[édit | édit sumber]
salah sahiji obyék wisata nu kasohor di Kabupatén Kendal nyaéta Curug Séwu, curug tilu tingkat nu luhurna 80 méter, aya di Kacamatan Patéan (wawatesan jeung Kabupatén Temanggung).


text:
duduk di depanMay 12, 2013
14 February 2013
Taksi ka Airport Lalaki ginding make setelan jas bulao, tumpak taxi ka airport.Ilaharna supir taxi, sok ngajak ngobrol panumpangna. Bade angkat kamana pa? , supir taxi ngamimitian obrolan. Ka Surabaya , jawab si …
08 February 2013
C A I kinanti Eta mah CAI ti gunung, asal ti SA’AB jaladri, peuting sumawonna beurang, estu henteu pisan cicing, gawena neangan jalan, PERJALANAN geusan balik. Ngocor nyukcruk-nyukcruk gunung, nyusukan malipir pasir, …
27 November 2012
Ari usum hujan sok inget keur di ledeng. Hujan gede bari jalan gang laleueur, matak paur. Isuk-isuk sok seger rarasaan teh tapi gang mah tetep leueur. Nudaragang ge rada hati2 lempang …


text:
Dina Lapak
Fiksimini Basa Sunda
Fikmin # Gaji Buta #
Saprak pamaréntah ngaluarkeun dana BOS, loba kapala sakola nu ngarasa tambah riweuh. Jul-jol aktivis LSM nu teu puguh juntrungna, daratang. Ogé WTS, Wartawan Tanpa Suratkabar. Tunyu-tanya. Nuduh ngalampahkeun kajahatan. Nyingsieunan. UUD, ujung-ujungna duit.
Pa Dodi, kapala sakola SD Tunas Bangsa dituduh maké duit BOS, ku Toni, nu ngaku wartawan. Ogé kaalaman ku Bu Susi, kapala sakola SD Tiyuh Balak. Dua kasusna dibantu ku Cahaya Suminar. WTS nu cenah sentak-sengor, geuningan ngan ukur bebelengéhan basa ditantang Cahaya, supaya wani ngalaporkeun tuduhanana, ka pulisi. Béja, pabéja-béja. Antukna aya sababaraha kapala sakola nu marasang tulisan ngaran Cahaya Suminar di tembok tukangeun korsi kapala sakola. Aman.
Jol, utusan ti Rumah Sakit Mugi Waras ka kantor Cahaya. Teu ménta naséhat masalah hukum. Teu ménta dibantu masalah kasus. Teu ménta Cahaya ngalakukeun tindakan hukum nanaon. Ngan rék nyieun kontrak kerja. Nyéwa ngaran, rék dijeblagkeun di tembok lobi rumah sakit, salila sataun.


text:
Berita Jatigede Sumedang, Ngariksa Jatigede, Kemis-Jumat, 8-9 Desember 2016. Beungeut cai (Muka Air Waduk/MAW) kurang leuwih dina 248 Mdpl. Beja-na bulan Februari 2017 pamarentah arek mereskeun ngeueum Jatigede nepikeun ka 262 Mdpl (leuwih tereh batan rencana mimiti kana Maret-an 2017). Mun diitung-itung, Desember ka Februari teh kana 3 bulan deui (berarti rata-rata tiap bulan pamarentah arek naekeun cai 4,6 m/ 262 - 248 = 14 : 3 = 4,66 m).
Ti mimiti kajadian caah dengdeng Cimanuk, kira-kira dua satengah bulan kamari (21 September 2016) hambalan cai teu nuduhkeun naek nu rongkah, numutkeun pangriksaan seuweu siwi Cimanuk jeung Paguyuban Keuyeup Bodas, beungeut cai teu leuwih ti 249 Mdpl (nu rongkah mah leutak alatan banjir girang Cimanuk nu beuki meudeud dina wangunan waduk). Naon wae nu deuk dilakukeun ku pamarentah, kumaha karepna wae, sanajan kami keur teu wasa mun kudu ngobah kaputusan pamarentah, sawasana wae, nepikeun ka iraha oge (dasarna tina nyaah lain ngewa da mun ngewa geus antepkeun wae), tuluy ngelingan yen "larangan dirempak, buyut diobah" bakal mawa mamala.
Caah dengdeng di girang nu kajadianna karak dina lawang ngijih (malah numutkeun itungan mah keur dangdangrat) geus mere totonden, mun arinyana teu meunang dielingan, tarima wae balukarna, lain ngajurung atawa ngadu'akeun, tapi da kitu pakemna. Nyanggakeun ka Nu Maha Wasa. (Rahmat Leuweung)


text:
Dangdanggula
Dangdanggula rinéngga mamanis, nutur galur sajarah baheula, metik tina kitab kahot, dirakit sekar kidung, gending Sunda jaman kiwari, medar babad sempalan, luluhur kapungkur, talapakan nu baheula, Kangjeng Prabu Maharaja, nu lineuwih, karuhun tanah Sunda.
Kacarita Maha Sunda Aji, ngalalakon ngantunkeun nagara, diiring ku balad kabéh, kersana mundut mantu, indit sirib ka Majapait, rék nohonan subaya, ratu pada ratu, angkatna ngambah lautan, pirang-pirang kapal nu ngiring Jeng Gusti, lengkep momotanana.
Tunda heula Ratu Sunda tadi, urang medar ungelna sajarah, nu jadi jejer lalakon, ngadeg ratu pinunjul, Ratu Agung di Majapait, mashur jenenganana, Ratu Hayam Wuruk, kongas binangkit binekas, pilih tanding sakti manggulang-mangguling, koncara binatara.
Ménak-kuring sami wedi-asih; hémpak cepak eusi Pulo Jawa; mantep madep ka Pagustén; malah anu jarauh, Wandan, Kotji, Tumasik, Bali; sawangkung, Tanjung Pura; kabéh ulun sujud; gumusti nadah paréntah; saban taun teu towong caos upeti; ka Ratu nu wisésa.
Lulus mulus salira Narpati, tinandingan Déwa Kamajaya, kasép anom yasa nganggo, sampulur cahya mancur, tedak ménak wedalan Keling, soméah hade basa, wantu tedak ratu, nyata wijiling atapa, luhur agung tétésing andana warih, pantes dipuja-puja.
Najan ratu sugih harta-harti, wijaksana ngaheuyeuk nagara, aya kénéh cuana téh, jinem agungna suwung, tamansari katingal sepi, lain kurang wilayat, nu ngatur nu ngurus, tapi duméh Sang Sri Nata, tacan mendak istri nu pantes keur padmi, utama keur pawarang.
Pirang-pirang istri nu gareulis, putra raja ti mancanagara, teu kamanah ku Sang Katong, katimbang kurang surup, teu nyomponan sukersa Gusti, masih kénéh ngotéktak, milih nu pinunjul, pinter geulis terah raja, samartabat sajajar jeung Sang Narpati, cindek sami beusina.
Para mantri tumenggung bupati, soson-soson pada alihtiar, nohonan kersa Sang Katong, gambar putri lalucu, beunang nekin Ki Jurutekin, dijajarkeun sadayana, di payuneun Ratu, tapi taya nu kamanah, Patih Madu, Papatih ti Majapait, kalangkung kaéwuhan.
Seubeuh nungtik nyungsi unggal nagri, malah dayeuh Palémbang Madura, putrina ditekin kabéh, tapi manah Sang Ratu, teu kapincut ku gambar putri, mundut nu leuwih éndah, nu surup jeung kalbu, kacarita hiji mangsa, aya warta selenting bawaning angin, yén Maha Ratu Sunda.
Nuju tampi nugrahaning Gusti, gerah manah ningali putrana, istri keur sedengna anom, katelah Putri Galuh, pantes lamun pangirut gailh, wanda lir Déwi Sinta, barajaning wuyung, lain éndah samanéa, matak geugeut matak teu sebeuh ningali, gumilang cahayana.
Kacarita Ratu Majapait, teu talangké ngutus ponggawana, ngadongdon nu kapiomong, Jurutekin teu kantun, sakumaha tali paranti, parabot samaktana, geus salsé tuluy jung, marangkat ka palabuan, tumpak kapal jangkarna engeus ditarik, kalasi bébér layar.
Kabeneran kapal meunang angin, teu kacatur dilautanana, caturkeun geus tepi baé, ka dayeuh nu dijugjug, Jurutekin enggeus tarapti, metakeun kabisana, nekin Putri Galuh, ceplés teu aya géséhna, jiga pisan Putri ngeunteung dina cai, tinggaleun kalangkangna.
Matak hémeng sakur nu ningali, bubutan Arya Prabangkara, Jurutekin nu kasohor, kakasih Kangjeng Ratu, istu pituduh ti Mahasuci, tina pasal ngagambar, nyata unggul punjul, henteu aya sasamana, anéh ahéng matak pahili jeung bukti, tina alusna gambar.
Sanggeus enggeus nekin Rajaputri, buru-buru tumpak deui kapal, rék mintonkeun ka Sang Katong, tunda nu keur lumaku, kacarita Maha Narpati, Sang Ratu Kahuripan, ngantunkeun kadatun, sareng rai Raja Daha, sasarengan ngajugjug ka Majapait, sumelang ka kang putra.
Raja Sepuh tumorojog sumping, sareng rai Sang Ratu Daha, kagét Maha Prabu Anom, jut lungsur ti kadatun, hatur bakti ka nu sarumping, sot nguculkeun dodotna, nu ngambay ka pungkur, lésot ti nu nyarekelan, Prabu Anom ngadeuheusna ngabuligir, geus deukeut cong sembahna.
Dua tamu nu nembé sarumping, dilinggihkeun dina palinggihan, cong deui nyembah Sang Katong, saur Sang Raja Sepuh, “Hidep ogé sumangga linggih, di dieu babarengan”, sampoyong Sang Prabu, méméh linggih cong sembahna, dua Raja sami ngarangkul pribumi, mésem bari ngusapan.
Prabu sepuh tuluy pok ngalahir, “Naha hidep katingal ku ama, siga kembang layu baé, naon anu diangluh, jeung salira wét rada langsip, siga anu teu damang, ama milu bingung, jeung ieu rama ti Daha, pangna bareng jeung ama ka dieu sumping, bawaning banget melang.
Panasaran hayang terang sidik, anu jadi lantaran teu damang, cing mangga énggal nyarios”, Sang Ratu Daha nyaur, “Duh kang putra mugi tingali, pangna kang rama dongkap, sareng rama Prabu, jabi ti lami teu tepang, rék tumaros duméh banget buta tuli, marganing kasesahan.
Mun diémut kirang naon deui; kanugrahan menggah di salira; pinter, sugih, anom, kasép; mashur Ratu pinunjul; kakongaskeun ka mana-mendi; karaos ku urang Kang Rama; menggah Putra Prabu, lir Déwa ti kahiangan; malih warni tumurun mariksa bumi; buana panca tengah.
Hanjakalna istu teu kajudi, ku Kang Rama weléh teu kapendak, bet putra teu acan hoyong, kana rasmining hirup, kénging ogé didamel misil, kumbang di kebon kembang, keur ngayunkeun napsu, meneran bulan Kartika, mangga beukah sesekaran tamansari, nyambuang wawangina.
Tapi héran wet wangining sari, séwu warna sesekaran taman, ngan ukur diambung baé, teu purun nyeuseup madu, aya kumbang anéh téh teuing, tah kitu upamina, pangna rama bingung, iraha atuh mangsana, hayang ningal babarna asih birahi, naha Putra keur tapa?”.
Prabu Anom ngawangsulan aris, cong sembahna mésem pok ngandika, “Ngunjukkeun sembah pangbaktos, ka pangkon Rama Prabu, mugi-mugi sami ngaksami, sugri kaluluputan, dupi nu saéstu, jadi marganing lantaran, lami pisan Kang Putra teu gaduh padmi, sanés Kang Putra tapa.
Atanapi nuju ngandung sedih, mung teu acan dugi ka mangsana, aya kénéh nu diantos, nyaéta Putri Galuh, kakongaskeun istri pinilih, putra Sang Ratu Sunda, wartosna pinunjul, henteu aya sasamana, malah Putra prantos ngutus jurutekin, hayang terang gambarna.
Henteu kirang gambar para putri, putri raja ti mancanagara, namung teu aya nu cocog, katingal tina semu, tina wanda martabat putri, tacan pantes direngga, dipayungan agung, jadi ratuning wanita, ngéréh puri di karaton Majapait, nu sakieu ageungna.
Prabu Sepuh mésem pok ngalahir, “Sukur pisan mun kitu jalanna, ama banget bungah haté, jeung Ama arék kaul, lamun tulus kagungan padmi, pangantén duanana, rék terus dilahun, sabadana akad nikah, tanda bungah lipur kasedihan ati”, gumujeng Prabu Daha.
Arya patih ngiring bingah galih, cong sembahna bangun hégar pisan, Sang Prabu Sepuh ngarérét, “Kumaha Patih rempug, lamun Ratu kagungan padmi?”, Ki Patih ngawalonan, “Nun Gusti Parabu, bingah teu aya hinggana, siang wengi neneda ka Mahasuci, mugi énggal laksana.
Abdi Gusti banget nyandang sedih, tacan mendak baé titingalan, nu surup kanggo Pagustén, ngajajah ngalér-ngidul, hésé-capé tara katampi, malah mandar ayeuna, hasil nu dimaksud, nyuhunkeun hibar Naléndra, kitu deui Kangjeng Prabu Daha nagri, “Prabu Daha ngandika.
“Ayeuna mah urang masing-masing, ngadudu’a supaya laksana, katampi Putri Galuh téh”, salsé nu gunem catur, tuluy sareng lebet ka puri, taruang berjamaah, pribumi tatamu, langkung-langkung gumbirana, sanggeus peuting nu ngadareuheusan baralik, kacarita isukna.
Tunda heula anu keur ibur tagiwur, eusi nagri Majapait, nu rék kasumpingan tamu, kocap nu dianti-anti, nya éta Sang Sunda Katong.
Nu keur ngalun sukan-sukan tengah laut, ngan heuleut sapuluh peuting, ti sajolna Patih Madu, ka nagara Majapait, aleutan kapal geus anjog.
Anépaken geus ngadeuheus ka Sang Ratu, nguningakeun téréh sumping, “Malah kapal nu ti payun, keur tata-tata sayagi, moal lami deui méngkol”.
Saur Ratu, “Di mana urang geus asup; ka bangawan Majapait; leuwih hade urang nunggu; pamapagkeun Sri Narpati; néangan tempat keur ngaso.
Milih baé tempat anu rada iuh, engké ogé sugan manggih”, gancangna Patih geus mundur, ngemban dawuhan Narpati, henteu lila kapal méngkol.
Geus badami Patih jeung para pangagung, ti muhara terus mudik, ngaleut lalaunan maju, kacarita enggeus nepi, ka Bubat kapal geus anjog.
Urang Bubat tagiwur lalajo tamu, heurin usik sisi cai, nongton kapal ratus-ratus, Ki Kuwu Bubat caringcing, gancang lapor ka Sang Katong.
Kabeneran Prabu Daha Prabu Sepuh, sareng Ratu Majapait, nuju lalinggih ngariung, gendu raos bab Nyi Putri, anu keur diantos-antos.
Tilu Ratu barang ngadangu Ki Kuwu, geus aya di pancaniti, rék lapor perkara tamu, énggal disaur ku Gusti, dipariksa, “Aya naon?”.
Kinanti
“Dawuh Gusti kaulanun, mugi aya widi Gusti, bade ngunjukkeun pamendak, réh tatamu prantos sumping, nyandak ratus-ratus kapal, di bangawan heurin usik.
Sumpingna Sang Sunda Prabu, nyata sareng Rajaputri, baladna tanpa wilangan, pangkat agung pangkat alit, dicandak katut garwana, dikerid peuti sanagri.
Ibur guyur sisi laut, heurin usik di basisir, muhara pinuh ku kapal, sampan parahu pabeulit, dongkapna aleut-aleutan, ti énjing dongkap ka burit.
Parahu paburu-buru, milih tempat sisi cai, ditingal ti katebihan, ngabrul lir siraru jadi, sapalih layar ka girang, ku bawaning hayang nyisi.
Parantos dugi ka Canggu, aleutan parahu alit, ngajajar sisi walungan, dupi kapal Sri Narpati, sareng kapal para ménak, lebah Bubat prantos nyisi.
Teras ngadamel tatarub, masanggrahan sisi cai, unggal ménak séwang-séwang, diatur dibaris-baris, teu tebih ti pasanggrahan, palinggihan Sang Narpati.
Pasanggrahan Kanjeng Ratu, négla garenah tariis, kénging tempat saé pisan, dina handapeun caringin, bérés rédés bandérana, ngélébét katebak angin.
Ngemplong mun ningal ka kidul, awas kanu tebih-tebih, sakuriling pasanggrahan, pinuh ku parabot jurit, tumbak binang teu kabilang, bedil naranggeuh ngabaris.
Ki Kuwu gemet nunjuk, kaayaan di basisir, teu aya anu kaliwat, malah pasal para istri, cacandakan Ratu Sunda, diunjukkeun ka Narpati.
Yén gareulis tur lalucu, tinglalénghoy di basisir, lir wanita kahiangan, tarurun ti luhur langit, rék sariram di sagara, ameng ngabeberah galih.
Kangjeng Ratu bingah kalbu, ngadangu tatamu sumping, jeung sakitu tétélana, laporan Ki Kuwu tadi, tuluy barempag tiluan, rék mapag nu nembé sumping.
“Patih kudu buru-buru, kumpulkeun kabéh perjurit, joli jampana karéta, nu ditabur emas manik, dikeput sutra déwangga, papayonna kajang resmi.
Bésan kula enggeus cunduk, di Bubat keur nganti-nganti, datangna pamapag urang, kula geus hayang papanggih, jeung piminantueun kula, jeung bésan pon kitu deui.
Jeung hayang ngantunkeun Ratu, hoyongeun tepang jeung Putri, pék gancang geura sadia, para mantra suka ati, mirengkeun timbalan Raja, sami unjukan ka Gusti.
“Laksa bingah séwu nuhun, abdi Gusti seja ngiring, mapag Kangjeng Ratu Bésan, bawi raos abdi Gusti, éstuning utami pisan, menggahing keresa Gusti.
Ngagem pituturing sepuh, nu asih dipulang asih, nu keras dipulang heuras, ayeuna Sang Sunda Aji, sumping nohonan subaya, saé dipapag dipusti.
Tangtos Maha Sunda Ratu, moal bénten sareng Gusti, palayeun énggal patepang, nyakséni pangangken Gusti, sareng Sri Maha Naléndra, anu mangkon Majapait”.
Kangjeng Ratu Hayam Wuruk, mésem ngadangu pramantri, arunjukan ka ramana, bangun gumbira téh teuing, Prabu Sepuh Prabu Daha, arimut lucu ningali.
Langkung bingah lebet kalbu, raos saniat sapikir, sakasuka sakaduka, anjeunna jeung abdi-abdi, cindekna mangsa harita, nuju raos suka seuri.
Kocapkeun hiji pangagung, Patih Agung Majapait, katelahna Gajah Mada, taméng dada Sri Narpati, patarosan sadayana, minangka tutunggul nagri.
Banget teu milu panuju, kana kersa Sang Narpati, teu cocog jeung kahayangna, henteu rujuk teu sapikir, pageuh keukeuh Gajah Mada, salia jeung kersa Gusti.
Patih Gajah Mada kerung, tungkul di payuneun Gusti, kabéh nu keur galumbira, para mantra jeung bupati, nénjo ulat Gajah Mada, bangun nu salia pikir.
Balakrama Kangjeng Ratu, gulang-gulang kitu deui, ngintip ti carangcang kawat, tapi taya nu kaciri, ngan nénjo ku juru mata, rérét deui rérét deui.
Nu geus nyaoheun tarungkul, barina teu kendat mikir, héran ku Ki Gajah Mada, naha salia pamanggih, béda pisan tinu réa, naon sabab teu kaharti.
Para bupati tumenggung, nu calikna rada tebih, silih toél jeung baturna, nganaha-naha Ki Patih, wet siga nu teu mupakat, boa aya pasal muskil.
Jep jempé nu keur karumpul, nénjo Patih ngésér calik, cong sembahna Gajah Mada, unjukan ka Sri Narpati, “Nun Gusti Maha Naléndra, mugi aya widi Gusti”.
Sumeja nyundul pihatur, sanés pisan abdi Gusti, teu tuhu kana dawuhan, teu ngiring bingah ka Gusti, namung awon teu unjukan, bilih lepat abdi Gusti.
Nyembaheun séwu bebendu, hal perkawis Kangjeng Gusti, ngersakeun angkat ka Bubat, mapag Sang Sunda Narpati, saé kaséréhkeun heula, réh émutan abdi Gusti.
Kersa Ratu Sunda Agung, tina perkawis Sang Putri, matak sesah ka sadaya, réh ngamaha tata-titi, ngarempak tata nagara, pulitikna Majapait.
Séwu bebendu kasuhun, upami sarujuking galih, saé diantosan heula, wangkid opat-lima wengi, Jeng Gusti lintang uninga, menggah mapag tamu Gusti.
Hartosna Gusti mupunjung, nyatana Gusti mupusti, ku émutan matak cambal, ka salira Dampal Gusti, matak pupul kaagungan, matak surem Majapait.
Sareng upami diémut; kaagungan Dampal Gusti, disembah ku para raja; Palémbang, Wandan, Tumasik, Koci, Sawangkung, Madura; Tanjung Pura sareng Bali.
Tangtos manah para ratu, sugri nu sujud ka Gusti, babakti dunya barana, anu ngadeuheus buligir, diboboréh atal punar, sadaya sami nyungkelit.
Margi bénten ti kapungkur, menggahing panampi Gusti, sanés mapalangan kersa, nyembahkeun agung aksemi, sumerah sadaya-daya, kumambang ka kersa Gusti”.
Kangjeng Hayam Wuruk, tumungkul ngadangu Patih, boa bener-bener enya, manah Sang Ratu gumingsir, ku piunjuk Gajah Mada, énggalna ngalahir.
“Jadi Patih téh timburu?”, “Kaulanun dawuh Gusti”, Timburu nu mawa salah, jeung hal kaagungan Kami, jembar pinuh jagat raya, moal leungit ku kaciwit”.
Pok deui Ki Patih matur, “Duh Gusti panutan abdi, yaktos rupina mokaha, raos teu matak balai, namung karisi karempan, menggahing di abdi Gusti.
Wuwuh lami wuwuh nyusun, inggis batan maut hinis, awit karaos misobat, nanging keukeuh dina ati, moal lana misobatna, engké gé tangtos katawis.
Di COpi ti Halam Resmi Mang Koko


text:
Beuteung lapar jasa. Peujit murilit doang dipuntirkeun. Noong kana méja makan, asa kadeuleu dahareun ngareunah. Kumétap. Asa hayang bungbuahan. Jumarigjeug kana kulkas, kasampak metet ku Anggur, Jeruk, jeung Léngkéng.
Pelengseng ti dapur kaambeu goréng bawang. Beuki nguruwuk.
Sosolontodan ka buri. Asa meuning nyiar Tomat atawa Mantang di sisi saung, cak pikir. Deudeuleuan ranyay, asa ngaliwatan kolam renang sagala. Apoték hidup dina pot areuweuh. Nu aya Adenium, Gelombang Cinta jeung samodélna. Hayang ngajorowok mamarahan kanu ngaganti. Gék di saung. Éh, naha lain palupuh? Kadoang marmer. Deudeuleuan teu bekas, ja dikuribeng témbok ruhul.
Cacing beuki jigrah na jero beuteung, béakeun sabar, diantepkeun.
“Papiiiiih… sarapan geus rédi yeuh!” aya nu nyalukan. Asa wawuh sawarana. Tapi naha ambu nyebut papih? Leus teuin, deuk manggil nanaeun ogénan, aing teu kuat lapar. Ngoloyong ka patengahan.
Bréh, éwé kadua anak geus ngarariung méja makan. Beuh… kadaharan téh enya bener aya, lain ngimpi.
Poho... horéng beunghar aing téh.
Nu ngalempréh ngagupayan. Bari rumanggieung disampeurkeun. Gering babarengan meni matak kaluman. Sanggeus deukeut, bari rénghap ranjug, manéhna ngaharéwos. “Hoyong diusapan.” Tina panonna nu celong jero, nyumirat cahaya katrésna, nu lana hurungna.
Asa bruh bréh, duaan dipapayung. Balik ti kantor pos tas nyokot pangsiun. Sok ngahaja méngkol ka pasar rék ngabaso heula. Atawa “Window Shopping” ka mol di puseur dayeuh. Duaan, bari pacekel-cekel leungeun. Tampolana bari dikakaléng sapaparat jalan.
“Dinten ieu Anniversary urang nu ka limapuluh. Hampura Akang kalahka nyangsaya teu walakaya. Kedahna mah aya pésta.” Dampal leungeun dicium, sirah diusapan. “Teu sawios, nu penting Akang énggal damang. Kapan badé ngajak amengan ka Santolo téa.” Carinakdak, teu téga ningali warugana. “Ngan pati nu baris misahkeun urang,” cenah, bari ngok nyium kana kening.
Sapuluh jam ti harita, buket kembang anyelir kasumba, mapaésan tetenggerna.
Unggal usik diilikan inbox téh. Can aya kénéh jawaban. Keun. Keur sibuk meureun, teu pati teuing dipikiran. Nepika poé kalima, diilikan deui. Katingali dina handapeun inbox "Seen on tue, 07.48 am". Geus dibaca. Kerung. Tapi naha teu méré jawaban? Ngahaja kitu? Atawa rék api-api can dibaca? Panasaran. Ngetik deui, "Kemis jantenna, abi ka Bandung. Bilih janten badé pendak, SMS wéh." Kemis, pabeubeurang, nyieun laporan geus rérés. Ngahaja, digancangkeun da bisi aya SMS. Pleng. Euweuh nu dianti-anti téh. Muka inbox deui. "Seen 11.48 am" Emh! Sibuk kénéh kitu? Tapi maenya sasibuk-sibukna, teu bisa males inbox-inbox acan. Atawa nga-SMS. Da moal meakeun waktu gawé ieuh meureun. Pilakadar ngetik, "Hapunten, teu tiasa. Nuju sibuk." Kitu. Simpel, pan? Haté ngacapruk.
Peutingna. Muka pésbuk. Laju kana privacy setting. Deactivate account. Baé antepkeun. Hayang nyaho réaksina.
Bada Jum'atan, "Tirilik!" Sora SMS. Dibuka. "Kang, kunaon pesbuk bet teu aktif?" Mésem. Mareuman hapé. Teu. Teu hayang males.
Hégar. Oséng kangkung haneut. Mendoan panas. Goréng hayam kampung dadakan. Sor. Sor kana méja. Nu jadi indung bungangang nedunan paménta nu eungkeut-eungkeut maju ka cageur. Bada sabulan ngalempréh. Mangkaning pangantén anyar. Ingkang carogé dipukpruk kabingung sabab tina dua kali hasil cék lab, ceuk dokter taya panyakit nu ngaganggu. Teu ngandeg, deuih! Kahayangna ditedunan. Titirah di mimihna. Saminggu ieu nu mamayu katara getihan deui. Majar hayang mayor, nyusud kanimatan nu leungit bulan ka tukang. Nu mamayu ngeusian piring. Leubeut ku nu haraneut. Huapna baleuneur. Ketapna bangun nimat. Can rérés satengah alas, jol salakina datang. Bungah, nyaksian nu keur ngalimed. Léos heula, sup ka kamar mandi. Ngumbah leungeun. Sring. Sring. Ohék! Ceplok! Kusek-kusek ngelap leungeun. Sumanget muru nu dahar ngariung. Huleng, hareugeueun. Nu tadi ngalimed nyampak ongkék di pangkéng.
“Ieu mah pembunuhan berencana” ceuk kuring. Nu hadir kagét kacida. Padahal kabéh arapal néng Mimin positip demam berdarah. Maot pédah telat datang ka rumah sakit.
“Nu balég ngomong téh. Saha nu boga rencana kitu ?” ceuk dén Ano, salakina, nu karék datang ti luar kota.
“Anjeun” kuring tegas, yakin tur tenang.
“Maot jelas ku DB. Aya hasil labna. Kuring bisa nuntut.” ngancam.
“Anjeun ngahaja nyimpen tilu mangkok nu aya caian di luhur lomari. Aya sidik jari anjeun, jeung si bibi”. Kuring mimiti nyerang.
“Bisa waé kabeneran” ngajanggilek
“Salah sahiji mangkok, caina tinggal saeutik. Bahé. Bangku titincakan teu saimbang, anjeun rék labuh. Sacara réflék leungeun katuhu anjeun nahan kana lomari, nu kénca nahan kana plafon. Aya sidik jari anjeun.”
“Teu mungkin kuring ngalakukeun kitu. Kuring nyaah ka néng Mimin.” Bari ngingsreuk
“Pamajikan anjeun nu kahiji ogé maot ku DB. Ieu bukti klaim ti asuransi”
Angin ngaguruh. Marengan hujan nu séah kapirengna. Wanci tengah peuting nu peteng, mingkin hieum kateuteupna.
Hawar-hawar panto saung kadéngé aya nu ngetrok. Ki Andilawa ngangkat leungeun katuhuna. Dioyagkeun saeutik. Panto ujug-ujug muka.
"Asup, Jang Kuwu!"
Nu rancucud di luar, langsung ka jero. Nyolongkrongkeun leungeun bari dedepongan.
"Kuring nyaho pamaksudan Jang Kuwu. Malah geus ti tadi mapatkeun jampé. Weléh, teu bisa dipigawé ti dieu. Kudu néang heula Kembang ti Lingga Ratu."
Dina sela-sela hujan, aya carangka ngalayang. Ngawang-ngawang. Dua jalma nyekel pageuh. Neuteup ka hareup bari semu peureum. "Tuh, geus katingali guhana. Béjana kari hiji deui kembang téh."
"Saksian ku kabéh! Ngarah jelas saha_sahana."
Kembang diusapkeun kana layon nu geus bau kaangseuna. Lila-lila kaciri aya haseup pulas hideung nu ngalimpudan awakna. Jurungkunung, jasad nu geus ngabangké téh nangtung. Nyoara. "Nu maéhan kuring, oray kukutan Nyi Rengga." Jep. Ngajepat deui.
Simpé, Réhé combrék katangen ti luar mah. RSU harita lir di astana wanci sareupna. Demi di jero rohangan RSU mah pasén Jamkesmas patinggarerung. “Harruuh, ngieu nguntu nyanyautan hieu!” Pasén nahan kanyeri nu nyanyautan. “Maa, ieu saborojolleun!” Ceuk pasén séjénna.
Reg. Béca eureun hareupeun RSU. Regeyeng, Ma Ikah dipangku réwok ku Ikin budakna. “Maaf, pa kami hari ini tidak menerima pasien Jamkesmas, dokternya sedang mogok!” Ceuk suster Dési. Leketeey..Haté Ikin ngaleketey, bari ngeukeupan indungna.
Sabot Ikin keur nyeungceurikan indungna. Aya nu ngaharéwos. “Bapa, hayu jalan pengker, di bumi abdi wé di landonganna, nuju marogok dokterna di dieu mah!” Sora halimpu dr.Ai ngareugreugkeun Ikin.
Anjog di imah dr.Ai. Ma Ikah geus engap-engapan. “Antosan di dieu nya pa, abdi ngagaleuh heula obat ka apoték, bobokeun heula di kamar abdi palih ditu!” Dius! dr.Ai tumpak motor métikna. Braak! dr.Ai guyang getih saratus méter deui ka apoték.“Maa Ikah, hapunten abdi” Hek!
Ngarana Aya. Ditakdirkeun hirupna sagala aya. Keur lalagasan. Jadi béntang anu nanjung, dipigandrung ku unggal jajaka . Teu kungsi lila. Aya nu mileuleuheungkeun, ku hiji lalaki nu katelah sagala aya. Hanjakalna, rumah tanggana ngan kuat bubulanan. “Aya nu teu bisa dihijikeun antara kuring jeung salaki,” pokna waktu ditalék ku wartawan. Bangun taya ka éra. Aya milih jalan nu teu ilahar. “Kumaha kuring wé , najan teu dilebéan, nu penting aya rasa cinta kuring jeung manehna,” jawabna, waktu ribut manéhna hirup jeung lalaki nu lain salakina. Ti dua nana boga turunan, teu ku hanteu pepegatan deui baé. Nu katilu kalina. Aya dipigarwa ku jalma jugala. Ngan édas, kalakuan manéhna teu robah. Tungtungna, ditibanan talak. “Geuning manéhna teh ukur ngirong haliah dunya,” alesan salakina nu ayeuna. Teu kagok. Aya ménta tanjakan. “Heug urang pipirakan, tapi harta banda nu aya kudu dibagi dua,” unggel surat nu dikirim ka salakina
Jleng. Si Otong ngajleng tuluy ngarawél. Lain! Long. Si Otong melong, tuluy nyalukan. Lain! Galéong. Leng, leng. Brug, ngagubrag. Neuteup ka langit. Angin ngahiliwir lebah dapuran awi, nyecep kana embun-embunan. “Emaaa!” Si Otong ngajorowok. Gebeg. Aya nu ngaharéwos lebah leuweung nu ganggeng. Kalangkang ngabadega. “ Sujang! Anaking, hidep kudu kuat nyanghareupan hirup. Sabar jeung tawakal. Teu kudu diceurikan, teu kudu ditéangan ka saban tempat. Ema, salawasna bakal aya, dina ati sanubari. Hampura Ema, teu bisa ngajaga hidep, ngajaga tina titipan ti Gusti. ” ceuk kalangkang nu laun-laun ngajirim jadi silalatu, hiber mapay alketip nu ngabentang ka langit. Tuluy ilang bareng jeung seungitna malati. Si Otong kerung, Kingkin. Aya rasa nu marudah, rasa kasono nu moal poho ku jaman. Mata juuh awak leketey. “Ema aing aya di dieu!” Si Otong nyegruk, nangkeup tetengger. Dipirig ku kacapi jeung karinding nu salawasna ngagentraan kanu jadi indung.
Batin ngageuri bari mapay awak mipir diri, hurip hirupna lir hamperu hirup, waruga teu béda jeung parahuna, teu weléh diwelah ka lebah umpalan cimata, umpalan nu muru rohang-rohang kulawu.
“Rupina salira muji kageulisan jisim abdi sanés kedal tina ati salira, Jisim abdi uninga, salira muji mung saukur basa-basi nu pinuh ku tatakrama, kedalna salira mung saukur nutupan bauna waruga nu hanyirna kabina-bina” ceuk Setyawati ngaheruk.
“Duh, paralun geulis, Kakang sanes muji basa-basi, namung da leres, Kakang nyebat geulis ka salira éstuning kedal tina ati sanubari, euh… leres, dupi kakasih salira saha?
“Setyawati…., aya ogé nu nyebat Durgandini, namung panyawat waruga nu bau hanyirna kabina-bina, nu nyarebat mah Rara Amis….” Témbal Setyawati ngaheruk. “ Dupi Kakang?”
“Palasara, sebat we Palasara, Resi Palasara…”
Resi Palasara neuteup bari imut, nu diteuteup luk tungkul, asa diteuteup ku salaksa kahayang nu ngariceupan.
Batin ngageuri bari mapay awak mipir diri, hurip hirupna lir hamperu hirup, waruga teu béda jeung parahuna, teu weléh diwelah ka lebah umpalan cimata, umpalan nu muru rohang-rohang kulawu.
“Rupina salira muji kageulisan jisim abdi sanés kedal tina ati salira, Jisim abdi uninga, salira muji mung saukur basa-basi nu pinuh ku tatakrama, kedalna salira mung saukur nutupan bauna waruga nu hanyirna kabina-bina” ceuk Setyawati ngaheruk.
“Duh, paralun geulis, Kakang sanes muji basa-basi, namung da leres, Kakang nyebat geulis ka salira éstuning kedal tina ati sanubari, euh… leres, dupi kakasih salira saha?
“Setyawati…., aya ogé nu nyebat Durgandini, namung panyawat waruga nu bau hanyirna kabina-bina, nu nyarebat mah Rara Amis….” Témbal Setyawati ngaheruk. “ Dupi Kakang?”
“Palasara, sebat we Palasara, jalaran éta nami Kakang, nu nyarebat mah Kakang katelah Resi Palasara…”
Resi Palasara neuteup bari imut, nu diteuteup luk tungkul, asa diteuteup ku salaksa kahayang nu ngariceupan.
“Meunggeus kudu nurut ka kolot! Bisi dikawinkeun ka Guru!” kitu biasana nu kadéngé baheula. Dipaké nyingsieunan budak parawan nu embung dijodokeun. Tapi kiwari mah geus béda samalah geus naék harega jeung darajatna, jadi profési pada marebutkeun komo basa diémbohan ku tunjangan sértifikasi mah. Pima’mursejahteraeun!
“Dupi Bapa tos disértifikasi?” tanya kuring dina hiji acara supervisi.
“Parantos!” témbalna
“Tos katampi tunjanganna?”
“Kantenan!”
“Tiasa nambut ATM-na kanggo dicék nomerna?”
“Numawi Pa, teu aya di abdi”
“Di mana atuh?”
“Digadékeun ka Batak.”
“Baruk? Hartosna Bapa teu nyisihkeun biaya kanggo ningkatkeun karancagéan profési?”
“Bujeng-bujeng Pa!” Kuring bati ngarénghap, “kumaha atuda, seueur biayaeun apanan pun anak sareng pun bojo gé nuju karuliah.”
“Oh...! Saé, kitu mah teu sawios, giliran manawi nya Pa?” cékéng. Unggeuk. Supervisi eureun sakedapan. Aya tamu ibu-ibu nu perlu ka réspondén kuring.
“Bapa...!” bari ngaguyah-guyah taktakna, “naha abdi jeung barudak tara dikintunan? Cenah badé adil?” Hing ceurik kanyenyerian.
Meujeuhna geulis, ngora, jeung tingalieun sakur lalaki. Awak lempay, beungeut ngadaun seureuh, gado kawas endog sapotong, mun leumpang lir macan teunangan. Taya cawadeun pisan. Asli ti kudrat-Na. Nu naksir ngantri, nu bogoh ngaronyok. Geus ratusan jajaka jeung duda kuciwa ku panolakna nu sok bari ngahina.
Poé maju ka minggu, bulan, nepi ka taunna. Unggal lalaki nu ngalamar ditolak sapajodogan. "Lain babad lain tanding anjeun jeung kuring mah!" kitu jeung kitu cara nolakna. Ucapanna peureus matak peurih kana ati. Hésé dipapatahan.
Sapoé saentasna nolak lamaran Bah Jahro, manéhna ngadadak owah. Ingetanana leungit, lunglang-lingling, seuseurian sorangan dibarung ceurik kanyenyerian.
Maceuh pisan gélona, nepi ka wani nangtang karéta api nu keur nyemprung. Awakna ancur badis kornét, teu mangrupa. Nu geulis geus sampurna. Éléh ngalawan takdir. Hirup saukur jadi papaés panon. Nafsuna kumalayang rék males pati. "Abah Jahro, tungguan pamales aing!" aya sora tanpa jirim.
BAWANG bodas diulak-ilik. Nyacas. Srek-srek! Disiksikan ‘na telenan. Paroman teu riuk-riuk sanajan di luar langit alum. “Akang rék mulang, kitu?” Gerentesna, rét ka luar. Pihujaneun geus ngagayot. Dina panci, cigodogan daun bayem mimiti ngagolak. Ngangeun hérang karesep salakina. Puruluk, siksikan bawang bodas diasupkeun kana panci. Seungitna angina-anginan. Lir haténa nu ihlas.
Hujan mimiti turun. Mingkin séah. Paromanna ngaaluman. Hégakna mingkin kerep. Kahariwang mimiti nyaliara. Suruput, ciangeun beunang nyiuk diasaan. “Meujeuhna!” pokna bareng jeung ngareketna panto pawon. Jongjong teu ngalieuk.
Gap, aya nu nyepeng tak-takna. Tiis. Laju nangkeup ti tukang. Karasa nyecep, népakeun jibrug. Baseuh. Pelengseng seungit malati. Manéhna malik nyanghareup ka salakina. Kongkorong kembang malati nyampai kénéh. Gabrug nangkeup tipepereket kos embung papukah deui. “Hampura, Nung!” salakina ngaharéwos. “Abdi rido, Kang!” pokna halon, dareuda. Aya halimun nyimbutan kongkolak panonna.
Di luar hujan ngabadagan. Di jero, seungit malati nyambuang minuhan rohangan. Angeun bayem jongjong umpal-umpalan.***
Lebah parapatan. Kandaraan patalimarga balawiri. Sakur nu kapegat ku hurungna lampu beureum, rug-reg eureun. Reureuh sabot ngadago lampu héjo molotot. Geleyer motor bébék purutul, ngarempak lampu beureum. Nu tumpakna, rumaja muda-mudi. Boncéngan. Teu diharélem. Kandaraan nu keur pasuliwer, rumandeg. Karagokeun. Rareuwaseun. Nu tarumpakna, patingjorowok. Mangpirang-pirang sora klakson, patingtorotot. Lalu-lintas parapatan méh kusut. Untung, pulisi nu keur ngajanteng, kaburu nyerenteng, ngamankeun si budak rumaja. “Hag, moal meunang ampun ditilang, siah! Pasusuratan motorna gé dimana boa.” Pikir téh, gumerendeng. Ngan naha, ku pulisi téh maké dibawa ka gédéngeun kios roko? Pulisi jeung budak rumaja téh guntreng. Jéntré, perkara nu keur dipadungdengkeunana. Balaréa di sabudeureun nu keur rajeg, teu sidikna patingbalieur. Api-api teu ngadéngé. Akon-akon teu nempo. Silihrérét, pating kélémés. Gumésem.***
Éta mah nya, anjing, goblog, monyét. Meni racleng. Tina biwir barudak lalaki rumaja, ditukang bubur. Dicarék bari didelékan ku kuring, kalahka silih tuduhkeun. Teu lila aya nu gélo nyampeurkeun. Néhnéhna, Si Euceu. Beuteungna keur bureuyeung. Rék ménta bubur bangunna téh.
"Euceu...! Ari éta beuteung kunaon bet butikeuk?" Budak nu pang motahna nanya, bari hayang ka onél.
"Pan, ku sia! Maké jeung nanyakeun sagala." ceuk Si Euceu. Ngomongna bari nunjuk lempeng ka manéhna.
Gerrr... Kabéh nu keur ngabubur, taya nu teu surak.
"Ih..., teu..., teu singna! Nu tadina hayang ka onél téh, arap ap areup eup, bari euceuy beungeutna.
Bari nampanan bubur, kuring seuri kéom. Haté asa lugina.
Sab barudak hayang ngadon liburan ka basisir, tur Kang Dudi hayang nguseup di laut, atuh ngahajakeun indit ka Krui. Mobil keur nyemprung, bari ngadédéngékeun sora Michael Jackson, ujug-ujug katingali motor-motor baralik deui.
“Aya gabungan,” silih béjaan. Maksudna aya razia ku pulisi lalu lintas. Di palebah Sekincau, saurang pulisi méré aba-aba kudu eureun. Sagala ditanya, samalah bet nanya naon pakasaban sagala, duka naon urusanana jeung masalah patali marga.
“Bisa kami periksa bagasinya?”
“Sure,” jawab Kang Dudi. Kang Dudi jeung kuring ogé turun. Nuturkeun pulisi, sab pernah ngadéngé cenah osok aya oknum pulisi nu ngadon ngajebak, ngasupkeun narkoba. Kateuing bener atanapi ngan saukur pitenah. Ngan asa kudu ati-ati waé. Kang Dudi muka panto bagasi. Pulisi ningali sabebedan jeujeur.
“Wow, pasti mahal. Boléh dong, satu,” ménta.
“Saya malah masih kurang,” Kang Dudi ngajawab tandes. Manéhna ééléngéhan, éraeun.
“Senyumanmu masih jelas terkenang. Hadir selalu, seakan tak mau hilang dariku ooh...Dariku...” Kareungeu penyanyi Pub ngahaleuang lagu “Tak Pernah Padam.” Ti Sandi Sandoro.
Lampu reyem-reyem. Biwir nyuruput long island tea. Panon neuteup nu nyanyi. Pangawakan jangkung. Buuk disheggy. Baju long dress hideung nu tonggongna ngaboléklak. Sapatu high heels. Kara sidik budak téh manis jeung familiar.
Matuh clubbing ka Pub ieu. Kadang bareng jeung rékan bisnis, atawa sorangan siga peuting ayeuna. Remen ningali manéhna. Acuh da geus biasa. Tapi peuting ieu manéhna luar biasa.
Réngsé ngahaleuang digupayan, nyampeurkeun. Ditawaran nginum, ménta cocktail. Ditanya ngaran, nikukur, “Adriani.” Ditémbalan, “Adrian. Namina ukur bénten sakediknya?” Manéhna ngahéhéh.
Ngobrol ngalér ngidul. Diajak méakkeun peuting, manéhna unggeuk. Ngan ménta dianteur hela ka Kosannana. Tepi kanu dijugjug, Adriani ngetrokan panto kamarna. Panto muka, lol awéwé, katingali beungeutna kara hudang, barang buukna disingkabkeun, treup panon kuring euntreup na panonna. Reuwas ukur bisa ngomong, “Dilla!!”
"Yeuh..., teu kudu hariwang. Werit ideu mah jamak, wajar. Dina sagala rupa, dua hal nu teu weléh nunutur, di handap jeung di luhur, kosong jeung eusi. Tong melang, ké gé norojol sakadang ideu mah...," cenah. Daria naker.
"Enya ari kituna mah. Tapi asa kakaraeun yeuh, béakeun kecap nu pohara héséna...," cekéng téh humandeuar.
Manéhna mésem surti. "Tarêkahan atuh."
"Tarékahan kumaha?"
"Tarékahan ku rupa-rupa jalan. Naon nu dipikaresep, naon nu kapopohokeun ogé naon rupa nu bisa ngagenahkeun haté, nyaaangan pikir. Haté nu genah, pipikiran caang narawangan. Tinangtu imajinasi ngabinangkit," pokna.
Ngan saukur bisa unggut-unggutan. Melong Manéhna nu imut.
Teu kaharti. Apanan aing téh nu ngarangna. Naha aing nu dipapatahan ku boga lalakon karangan sorangan? Beu...
Dedeg pangadegna lain caritakeun, da puguh geulis, imutna matak nurih ati, ngagerih sanubari. Manéhna balaka cénah kadeudeuh, kanyaah, katresna, ukur keur Kuring.
Rasa bagja euweuh bandingannana, padahal Manéhna hiji wanoja nu dipicangcam sakabéh jajaka nu wawuh.
Tapi kunaon haté boga rasa curiga? Réngkak paripolahna tara wani balaka tapi ditutupan ku ogona, ma’lum budak.
Aya deui hiji wanoja rék boga salaki, sagalana brukbrak, HPna gular-goler, saha baé nu mikahayang ka Manéhna, ditingalikeun. Inbok na di buka hareupeun Kuring, loba pisan nu hayang mikanyaah, malah cénah daék jadi salakina.
Dina nyanghareupan kuring, waktu paduduaan, teu aya tédeng aling-aling, jiga Kuring salakina.
”Néng, dupi Néng bogoh ka Akang?”
Manéhna ukur melong, bari ngagabrug panangan nyepengan tipepereket.
“Henteu Kang..!”
pikeun sakum na jalma muslim atawa jelema we wajib hukumna mikawanoh ka na dosa. ukuranana rek dosa gede atawa dosa leutik...sangkan bisa ngajauhan kana eta dosa..... naon anu nyababkeun manusa milampah eta dosa ...salah sahiji diantarana... sok ngabogaan sifat kapangeranan.... sifat kapangeranan sok ngancik ka diri jalmi... kapan teu saeutik jalma takabur, adi-gung adiguna pedah luhur kuta gede dunya...kabeh nu sejen dianggap leutik aya disahandapeunana.... terus sifat ujub ngarasa hebat... pedah sorangan sagala bisa kabeh nu sejen mah dianggap bodo...dianggap euweuh anu nyaho... loba deuih jalma hirupna ngan hayang dipuji-puji weh, sagala gerak jeung gawena ...naon amal ibadahna euweuh deui tujuanana iwal ti hayang meunang pamuji batur...lamun kasenanang hirupna hayang langgeng hayang senang salilanan... lamun jadi pangawasa kapan hayang langgeng kudu jadi pangawasa salilana... kumaha carana supaya keukeuh pageuh dina korsi gilang kanaca ulah aya nu nyisikudi...
“Karumpul babaturan, arulin di Buruan. Ulin ucing-ucingan, lumpat udag-udagan. Cingcangkeling manuk cingkleung cindeten, los ka kolong bapa satar buleneng.” Kadéngé kawih dina MP3, laptop. Gelas pinuh ku sekar roko, bungkusna patulayah di mana-mana.
Kapeutingnakeun, printer geus mulay ngadat. Tintana teu daék bijil. Tugas jeung pagawéan beuki nguwat-ngawit otak. Statistik geus wani nakolan sirah. Dapodik beuki tarik neungeulana. Bénjol sagedé gunung.
“Hoyyyy.... Can saré manéh?!!!” Laptop nanya. Semu ambek.“Capé goblog…. Aing digawékeun waé ku Sia,” Printer sakarat. Ngacungkeun peureupna. Mata beuki belél. Cileuh ngagedéan. “Ampun jurig……… Moal deui-deui. Ék saré, nyaan. Moal nyoo deui laptop tengah peuting,” Gorowokna.
“Karumpul babaturan, arulin di Buruan. Ulin ucing-ucingan, lumpat udag-udagan. Cingcangkeling manuk cingkleung cindeten, los ka kolong bapa satar buleneng.” Kadéngé kawih dina MP3, laptop. Gelas pinuh ku sekar roko, bungkusna patulayah di mana-mana.
Kapeutingnakeun, printer geus mulay ngadat. Tintana teu daék bijil. Tugas jeung pagawéan beuki nguwat-ngawit otak. Statistik geus wani nakolan sirah. Dapodik beuki tarik neungeulana. Bénjol sagedé gunung.
“Hoyyyy.... Can saré manéh?!!!” Laptop nanya. Semu ambek.“Capé goblog…. Aing digawékeun waé ku Sia,” Printer sakarat. Ngacungkeun peureupna. Mata beuki belél. Cileuh ngagedéan. “Ampun jurig……… Moal deui-deui. Ék saré, nyaan. Moal nyoo deui laptop tengah peuting,” Gorowokna.
Lain rék bitotama. Teu loba ponggawa. Kalangenan Raja. Moro. Diaping Sesepuh. Diabring paninggaran peting. Séah dina kuda. Sapakarangna. Di leuweung. Raja cilaka. Ngulawing ka lamping. Tatu parna. Jempol dampal sampéan kiwana ditugel. Matak bahla. Raja kasiksa. Asa sirna wiwaha.
“Bawiraos, Sinuhun palias ngungun. Kedah tetep tasakur ka Nu Agung”, wejang Sesepuh. Raja amarah. Asa dihina. Nibankeun hukuman. Sesepuh dikerem di pangbérokan.
Raja waras. Sono moro deui. Ayeuna dikawal Sesepuh anyar jeung paninggaran mandahna. Raja kataji mencek ngora. Diudag. Birat lumpat. Raja jeung Sesepuh kasarung. Bras ka wewengkon primitip. Duanana dibaréngkos. Rék dijadikeun sasajén Déwata. Raja salamet. Pinilihna nu raga sampurna. Sesepuh anyar jadi wadal.
Raja mulang ka Kadaton. Muru pangbérokan. Sanduk-sanduk.
“Anjeun bener. Kudu tasakur kana musibah. Mun awak kula sampurna, ayeuna tangtu geus diduruk jadi lebu. Anjeun merdika!”, pangandika Raja.
“Pangapunten. Abdi gé kedah sukur ditibanan hukuman ku Pangersa. Mun abdi teu dihukum, meureun abdi wadalna téh....”. Raja ngaragameneng. Gumujeng.***


text:
Paper non-anyaman wallpaper
A-anyaman non wallpaper diwangun ku serat cimata-tahan jeung lemes sarta bisa dipasang alatan stabilitas dimensi anak tanpa kali lemes disebutkeun diperlukeun. Wallpaper Non-anyaman ieu sadia di sadaya warna jeung variasi. Anu, contona, hayang nginjeumkeun a ambiance Tengah dina bentuk popular Wischtechnik imahna, bakal bisa nerapkeun paménta-Na leuwih gancang jeung kurang pajeulit dina praktekna, sahingga achieving hasil visually pleasing jeung pilihan an appropriately dihias non-anyaman wallpaper, lamun manéhna sorangan invests Hand. Nu popular woodchip wallpaper geus sadia salaku vérsi web. Sedengkeun no béda aya visually, nyengkram leuwih pamakéna no kacilakaan ka tembok ngawengku dijieun tina nonwoven. Ieu téh persis dina rarancang siling a kaunggulan wallpaper non-anyaman sadar gancang, Anjeun ayeuna geus tapi teu kalawan beurat, gelut wallpaper némpelkeun dripping, nu teu ngan tanda dina siling jeung tembok, tapi ogé daun tempat teu pikaresepeun sarta ogé ngabalukarkeun masalah dina orientasi optimal.
Naon anu kudu kasampak di wallpaper kertas non-anyaman
Salaku aturan umum lamun wallpapering mana wae wallcoverings butuh hiji subsoil lemes jeung bersih. Jalma anu teu paduli di titik ieu nu diperlukeun, risking hasil decidedly unaesthetic, saprak unevenness ieu diteken ku wallpaper anyar jeung jadi gambaran loba gelembung hawa diwangun leutik. Bisa jadi kolot wallpaper tetep kawilang uncomplicated ngaganti ku soaking cai bilas. Dina kasus nekad kitu, ngan mantuan sander nu. Sakur liang atawa retakan kudu ngeusi perbaikan filler jeung ditujukeun. Dina sambungan jeung attachment of wallpaper non-anyaman, hal anu penting, di luhur kabéh,, teu nyimpen dina némpelkeun. Saeutik teuing dipaké, jadi ieu kaserep langsung ku wallpaper jeung nyegah kamungkinan alignment anyar. Lamun némpelkeun nu diterapkeun, kumaha berehan, jadi Anjeun gaduh cukup waktu, pikeun mawa wallpaper dina posisi nu dipikahoyong. Anu kertas lamun non-anyaman wallpaper dina titik ieu dipaliré, bakal ngahargaan mangpaat wallcovering ieu geura-giru.


text:
Gebang
Gebang nyaéta ngaran sabangsaning palem nu jangkung gedé ti wewengkon padataran handap. Tuwuhan ieu ogé dipikawanoh kalawan ngaran-ngaran séjén kawas gabang (basa Dayak Ngaju), gawang (Timor), pucuk (dialek Betawi), pocok (basa Madura), ibus (basa Batak, basa Sasak), silar (Minahasa) sarta nu séjén-séjénna. Ngaran ilmiahna nyaéta Corypha utan.
Gambaran[édit | édit sumber]
Tuwuhan palem anu badag ieu, tangkalna tunggal, jangkungna kira-kira 15-20 m. Daun-daun badag ngawangun kipas, buleud ngaramo kalawan diaméter 2-3,5 m, ngumpul dina tungtung tangkal; gagangna panjang nepi ka 7 m, rubak, boga alur sarta cucukan dina sisina. Urut palapah daun dina tangkal ngawangun pola spiral.
Gebang ngan kembangan sarta buahan sakali, nyaéta dina tungtung waktu hirupna. Karangan kembang mecenghul dina tungtung tangkal (terminal), sanggeus kabéh daunna paéh, mangrupa malai nu jangkung gedé 3–5 m, kalawan ratusan rébu pucuk kembang konéng semu héjo anu ambeuna seungit. Buahna boga bentuk buleud nu gagangan pondok, héjo, 2-3 cm diaméterna.
Ékologi sarta sumebarna[édit | édit sumber]
Palem ieu tumuwuh sumebar di padataran handap nu luhurna nepi ka kira-kira 300 m luhureun beungeut laut lbl.. Gebang mikaresep lapangan jukut anu lénglang, walungan, sisi ranca, sarta sakapeung tumuwuh ogé di wewengkon pasir. Di sawatara tempat anu cocog, biasana teu laér ti basisir, gebang bisa tumuwuh ngajumpluk nyieun beubeur leuweung anu cukup lega.
Gebang kapanggih sumebar lega mimiti ti India ngaliwatan Asia Tenggara, Filipina sarta Indonésia nepi ka Australia kalér.
Pamangpaatan[édit | édit sumber]
Daun gebang, utamana anu ngora, dikokolakeun jadi sagala rupa bahan anyaman anu alus; pikeun bahan nyieun samak, topi, kantong, karung, tali, kecrik sarta pakéan tradisional. Heulayan pita tina olahan janur gebang ieu dina mangsa katukang ramé didagangkeun utamana di Sulawesi Kidul; dipikawanoh sawatara macemna kawas agel, papas, sarta baris.
Sarupaning serat tuwuhan anu cukup alus bisa ogé dihasilkeun tina gagang daunna, sanggeus dibeulah-beulah, dikeueum sarta dikokolakeun leuwih tuluy. Serat ieu bisa dipintal jadi tali atawa, di Filipina, dianyam jadi topi.
Sagu tina jero tangkalna bisa didahar; sanajan biasana sagu ieu pikeun kadaharan sato sarta karék didahar jelema dina mangsa paceklik.
Tangkal gebang cukup teuas, utamana bagian luarna anu jiga kai, sarta ilahar dipaké minangka bahan wangunan. Potongan tangkal anu gembleng sarta dipiceun bagian jerona ilahar dipaké pikeun nyieun bedug.
Sawatara bagian tangkal gebang mibanda hasiat pikeun ubar. Akarna dipaké pikeun nyageurkeun diaré nu teu pati beurat tapi mindo. Cai tina palapahna dipaké minangka anti racun. Sarupaning geutah semu beureum dina pucuknya dipaké pikeun ngubaran tatu, batuk sarta diséntri.
Rujukan[édit | édit sumber]
- Heyne, K. 1987. Tumbuhan Kapaké Indonésia, jil. 1. Yay. Sarana Wana Jaya, Jakarta. Hal. 363-368.
- Steenis, CGGJ van. 1981. Flora, pikeun sakola di Indonésia. PT Pradnya Paramita, Jakarta. Hal. 134.
- PACSOA: Corypha utan


text:
Kartu pamanteng tivi
Kartu pamanteng tivi (Basa Indonésia: kartu penala TV Basa Inggris: TV tuner card) nyaéta pakakas komputer anu bisa ngajadikeun komputer sanggup mrosés sinyal televisi pikeun dipintonkeun dina layar monitor. Lolobana kartu pamanteng tivi ogé boga fungsi ganda minangka kartu nu nangkep gambar vidéo (basa Inggris: vidéo capture card) antukna komputer bisa ngarékam acara televisi kana hard disk atawa média panyimpen séjénna.
Biasana kartu ieu dipasang dina slot PCI dina motherboard, sanajan aya sawatara anu dipasang dina port USB. Sawatara kartu grafis ogé ngarangkep minangka pamanteng tivi. Biasana kartu ieu diwangun ku bagian panarima (receiver), pamanteng (tuner), demodulator sarta pangobah sinyal analog jadi digital pikeun TV analog. Kawas pakakas televisi, pamanteng tivi dirarancang pikeun frékuénsi radio sarta format vidéo anu lumaku di unggal nagarana. Minangka tambahan, réa anu nyartakeun input vidéo komposit. Réa pamanteng tivi anu ogé bisa ngulinkeun radio FM. Hal ieu meureun alatan spéktrum gelombang radio ngagunakeun frékuénsi anu sarupa jeung télévisi. Lolobana pamanteng internal ngalakonan pamrosésan sinyal pikeun ngarobah sinyal radio jadi gambar dina layar. Malah mah aya sababaraha anu langsung nyambung kana kartu sora sarta kartu grafis antukna henteu merlukeun CPU (tapi CPU tetep waé dipaké pikeun ngajalankeun aplikasi).
Kiwari réa pamanteng tivi ngarojong siaran TV digital anu boga standar HDTV. Ieu leuwih murah batan meuli pesawat TV kalayan pakakas pangrojong HDTV. Siaran ogé bisa dirékam pikeun dimaénkeun deui.


text:
Bisa jadi rada hese pikeun ménta backlinks ka ramatloka e-commerce. Najan kitu, anjeun tiasa ulah téhnik search engine optimasi ieu salaku geus kudu for keur ayaan bisnis Anjeun. Ieu téh mangrupa hal keur mayoritas usaha online. Bisa jadi utamana tricky pikeun sumber web nu teu boga blog anu.
Anjeun kudu jadi siap yén prosés ngawangun link bakal nyandak loba waktu jeung usaha sanajan kanyataan yén anjeun bisa ngadangu ngeunaan prosés ieu ti agénsi optimasi search engine béda. Aranjeunna janji nyieun profil link kualitas luhur dina bulan pikeun hiji harga nu lumrah. Najan kitu, anjeun kudu ngarti yén sagalana hurung teuing alus janten leres. Dina kanyataanana, nu diperlukeun sahenteuna genep bulan atawa malah langkung gumantung bisnis jeung pasar Anjeun Ecological.
Dina lampu tina apdet Google panungtungan, Anjeun kudu jadi pisan ati arah kualitas sahiji backlinks Anjeun jieun. Aranjeunna perlu diwangun di relevan pikeun industri anjeun, ogé indexing sumber web. Leuwih ti éta, Anjeun kudu pariksa naha ramatloka a geus penalized beforehand atanapi henteu. Nyieun backlinks, anjeun bisa boh nguatkeun posisi Anjeun di kaca hasil teangan atanapi ngaleuleuskeun aranjeunna némbongkeun Google nu teu sumber web dipercaya.
pos ieu dirancang babagi sareng anjeun sababaraha pangalusna strategi wangunan link nu dianggo incredibly ogé pikeun sumber web e-commerce.
Cara pikeun nyieun backlinks kualitas
The persentase luhur usaha gagal alatan nu sababaraha métode béda. Sanajan kitu, sanggeus kanyataan gagal maranéhanana, Tumbu maranéhanana cicing sadia. mitra bisnis maranéhanana saméméhna kénéh ieu numbu ka aranjeunna sabab geus euweuh cara nyaho usaha ieu teu aya na pangkat deui. kaca web maranéhanana anu masih bisa dipake, tapi ulah mibanda sagala nilai atanapi lalulintas. Dina kalolobaan kasus, checkers link rusak teu bisa manggihan aranjeunna.
ngalaksanakeun "metoda lalaki pindah," anjeun bisa make kaca teu sadia for teu ngabantuan Anjeun. Anjeun tiasa a ni'mat kana sumber web kawas Hormat, nyungsi situs web maot nu numbu ka aranjeunna. Anjeun tiasa ménta jalma ieu kaitkeun deui ramatloka anjeun gantina. Ku ngalaksanakeun téknik wangunan link basajan ieu dijieun ku Brian Dean (Backlinko SEO blog panyipta), anjeun tiasa ngawangun backlinks kualitas ka situs anjeun dina cara nu haratis sareng organik.
- Brand mentioning wangunan link
téhnik wangunan link ieu jalan rada basajan tur bisa dilaksanakeun ku sakabeh usaha online anu hoyong jieun backlinks kualitas. Sagalana nu peryogi nyaéta pikeun manggihan anu sumber web anu geus mentioning brand Anjeun jeung produk Anjeun ritel, sarta bageur nawaran reureuh di menta aranjeunna pikeun nambahkeun tumbu sumber anjeun ka ulasan maranéhna. Sanajan kitu, saméméh nanyakeun keur backlinks, Anjeun kedah parios naha sumber web tiasa kasempetan wangunan link hébat anjeun atanapi henteu patut perhatian Anjeun. lain hal nu peryogi pariksa nya nu nyebut ieu unlinked.


text:
Ieu beunang Abdi Gusti ti Abdi Gusti pun Ngabeui Saca di Nata, kuwu manten desa Cinyasag, sacariosna kaserat di handap ieu.
Waktu kaula bujang umur 15, masih ngaula ka Kangjeng Sultan Kanoman Cirebon. Saban bada Mulud sareng lebaran Puasa, kaula sok milu ka Cirebon jeung bapa kaula ngaran Dipa Santana. Kuwu Cinyasag.
Ari pernatana waktu jaman harita, saban bada mulud sareng lebaran puasa, kuwu-kuwu caos gerebeg.
Pakéan kuwu-kuwu ; Samping sarung poléng gula-geseng, baju sakelat beureum, calana beureum sipet tuur, kuluk bodas, nyorén keris : kuda bopng, parabotna abah-abah pasenénan calakatakan, sarta maké sodor.
1. Ari mulud nyalawatna ti peuting: tamat nyalawat lajeng hajat leuleutikan, babakuna ngan ngariung sangu dina Panjang-jimat baé, ari ti peuting mah.
Isukna kinten pukul 8, Kanjeng Sultan cengkar ka Gunung-jati, kuwu-kuwu ngiring tumpak kuda, leumpangna ti heulaeun kangjeng Sultan. Ari Kangjeng Sultan nitih karéta.
Dupi dongkap ka Gunung, Kangjeng Sultan sareng para pangéran lajeng lebet ka makam. ari kuwu-kuwu ngantos di lawang luar, teu lila mulih deui ; tatana keur mulih, sapertos tadi keur maju. Sarawuh-rawuh ti gunung, lajeng ka karaton, henteu lila mios deui ka masigit, hajat mulud wanci bedug. Kuwu-kuwu diparasihan haturan sangu kopi, tapi teu maképiring, wadahna dina ancak baé. Ari geus hajat kuwu-kuwu tuluy sapton di alun-alun, ari geus sapton kuwu-kuwu budal baralik.
2. Ari lebaran puasa, turun kutbah, munjung ka Kangjeng Sultan di tutup munjung, Kangjeng Sultan jengkar ka Gunung Jati, kuwu-kuwu ngiring, tatana sapertos keur mulud baé.
3. Lebah harita, Cinyasag téh kabawah paréntahna ku Tumenggung Cikaso, tapi ari pajeg atawa pundut-pundén mah sarta tuguran ti désa Cinyasag téh torojog ka karaton.
4. Ari srah pajeg saban bulan mulud, nya éta bari caos gerebeg, tapi lebah harita mah lain pajeg, ngaranna téh tataban bumi. Réana tataban bumi ti désa Cinyasag 5 real ; saréalna 14 baru. Ari duitna picis, nu kasebat saréal téh 2800 képéng. Uang pérakna rupia Banggala, rupana baruleud sagede-gede jaat, regana 2400 kepeng (sapérak).
Ari pangiring pajeg téh henteu meunang henteu kudu maké munding hiji rega 4 keton, jeung kira 2 tanggungan. Ari kiras téh, béas dilulun ku daun cau, sagedé-gedé bitis, terus diparos ku daun kawung, betan paros gula. Teu aya jawi ti sakitu.
5. Ari jalma baku gawé anu dibawah kuwu, lebah harita di désa Cinyasag, ngan 31, ngaranna : sikep 20, purah tugur, sawahna 1 sikep lekeran 4 caéng. paréntah 10, purah ngurus, sawahna 1 paréntah lekeran 5 caéng.
Lebé 1, sawahna lekeran 5 caéng.
Kuwu, sawahna lekeran 20 caeng.
Ari tuguran téh ka karaton, jalma hiji gilir-ganti 10 poé sewang. Tedana anu tugur téh dipasihan teu ara mekel. Tapi anu rék tugur téh kudu dianteur ku tiluan, da sieun di jalan, arina balik kudu diala, bari nganteurkeun anu rék ngaganti : ari di jalan 4 sampe 5 peuting.
6. Ari narik tataban bumi, teu guru nu boga pakaya, ngaguru kuren nu boga imah baé, ngan ditaksir tina sugih, sedeng masaka : da ari kuwu mah, lebé, paréntah, sikep, tara barijil tataban bumi.
7. Ari aya jalma nu salah tina sabarang lampahna, dihukumna ku kuwu, didenda atawa dijarahan saboga-bogana digaradah.
8. Barang antara 18 taun, kaula milu ngalakonan ngaula ka Sultan, geus ibur beja nu ngaromong, pajah kangjeng Siltan sésérénan ka Walanda, sarta di Cirebon pajah geus aya pétor, malah bapa disaur ka Cirebon. Bareng kumpul kuwu-kuwu jeung Tumenggung di alun-alun Kerta-Basa lalinggih dina papanggungan. Didinya éta Tumenggung Kerta-Basa tawur ku béas maké uang pérak. Eta kuwu-kuwu marulungan tawur, bapa kaula meunang 12 bébék uang pérak. Ari geus areureun marulungan tawur, éta Tumenggung Kerta-Basa ngadawuh ka kuwu-kuwu, dawuhanana : "Kuwu-kuwu kudu pada mangarti, yén ayeuna urang téh ngaula ka Walanda, iyeu buktina anau dikaulaan téh Tuan Pétor ! haturan kuwu-kuwu sadaya : "Sumangga!" Ari geus kitu kuwu-kuwu barudal, baralik.
9. Di lebah harita ganti aturan, leungit ngaran tataban bumi, tuwuh lantang-palagantang. Ari gantang, paré, nyokotna ti sakur jalma boga pakaya, tina sacaéng 4 sangga. Eta paré gantangan sameunang-meunang dijieun béas, diiangkeun ka Cirebon. Ari palagantang, duit narikna ti nu boga sawah atawa huma, pangluhurna ditarik 160 duit. Nu sedeng ditarik 80 duit, nu pangasorna ditarik 40 duit.
Éta duit pagalantang, jeung béas gantangan, serahna ka Cirebon tepung panén, nu narimana demang di Cangkol. Tapi kaula teu ingaet réana, nya duit nya béas, sakali-kalina serah.
Di dinya disebut, di sadésa Cinyasag aya sawah 10 jung, sajungna 8 bau, jadi 80 bau.
Tegalan aya hiji saparapat jung, hadi 10 bau, jum;lah jeung kampung Sadéwata, Susuru, Cilimus, Sudimara, Sadapingan, masih jadi hiji ka Cinyasag.
Barang tas dicacahsawah jeung tegalan, teu kungsi lila kuwu-kuwu disalaur ka desa Darma, ku Tuan Pétor : nu maju ka Darma, kaula, disulurkeun ku Bapa. Anu rawuh ka Darma, Tuan Pétor jeung Tumenggung Cikaso, Tumenggung Kuningan.
Éta Tumenggung Cikaso ngadawuhan, dawuhna : Hij prakara, ayeunna désa Cinyasag kacupat Cikaso, pindah ngaula ka Kuningan. Ka dua prakara, leungit gantang-palagantang, timbul pajeg, réana pajeg désa Cinyasag, 87 keton, kudu srah ka Kuningan sataun sakali. TIlu prakara, kudu pada nyaraho, ayeuna teh taun Walanda, taun 1801. Gan (ngan) sakitu timbalan waktu Darma téh.
11. Ari pagawéan lebah harita, melak kopi. Tapi melak kopi téh henteu diatur dipétak dikiar-kiar, ngan padu melak baé. Sri ngajualna kopi ka Cirebon, regana sapikul 46 rupia. Nu tukang meulina Tuan Torongton. Jeung aya Walanda nu purah ngaronda kebon kopi téh ngarana Tuan Buis, ti Cirebon.
12. Tina taun 1 nepi ka taun 14 angger ngaula ka Kuningan: pareng taun 15 kacupat ti Kuningan, ngaula ka Kawali.
13. Taun 1815 Kawali eureun Tumenggungna, rendon ka Panjalu.
Taun 1816 Panjalu eureun Tumenggungna, rendon ka Ciamis.14. Bapa kaula diganti ku Suradiwangsa, Ki Suradiwangsa diganti ku Singawijaya.
Taun 1817 Tuan Pétor ngawilah wates kabupaté sipet Cilangkrang ngalér bagian Cirebon.
Taun 1817 Tuan Pétor ngawilah kabupaten, sipet Cijolang ngaler bagian Kuningan.
Taun 1817 Tuan Pétor ngawilah wates kabupatén, sipet Citanduy ngalér bagian Galuh.
Taun 1831 Cinyasag melak tarum.
Taun 1815 kaula jadi kuwu, ngaganti Ki Singawijaya, meunang 4 taun kaula eureun, diganti ku Ki Singawijaya deui meunang 9 taun.
Di taun 1928 kaula jadi deui kuwu, ngaganti éta Ki Singawijaya, meunang 3 taun, eureun deui. jadi Ki Singawijaya jeung kaula téh dua kali séwang, sarta kaula dina jadi kuwu ka dua kali dijenengkeun Ngabeui, tina margi mangartos kana aturan melak tarum.
Dina taun 1832 kaula eureun, diganti ku Singamanggala.
Singamanggala diganti ku Candrawijaya
Candrawijaya diganti ku Raksawijaya
Raksawijaya diganti ku Candradirana
Candradirana diganti ku Wiradinata
Wiradinata diganti ku Suradijaya.
Et kuwu nu sakitu réana, teu aya nu eureun sadrah kabé eureun dipvpéan.
15. Ari pajeg sabantaun owah-owah, aya maju aya mundur.
16. Tataning menak-menak jaman harita mah séjén pisan ti jaman ayeun. Lamun aya kasalahan kuwu atawi aya kakirangan padamelan, ménak téh, ujug-ujug ngagebugan waé, atawi ngabelok nyagak.
17. Jaman ngaula ka Sultan mah taya pisan papakéan lawomn mori, ngan lawon kasar baé. Ari papakéan awéwé di désa -désa, samping poléng kasar, carang-carang anu maké samping batik, baju kurung hideung kasar, leungeunna simet siku, landungana gan (ngan) simet cangkéng, surweng lorong kuningan atawa tanduk munding, gedéna sagede curuk, panjangna 4 ramo, karémbong bodas ditungtungan beureum, atawa beureum ditungtungan bodas dudukuy pelentung nu cepak ti luhurna téa. Cag.
Cinyasag 8 Maart 1876
Gebal Gusti pun
Jayasantika
Pusaka Sunda 1924...
Dijual Buku Antik dan Langka Sastra Sejarah Dll
Dijual Majalah Cetakan Lama
Dijual Buku Pelajaran Lawas
tinggal di kota Bandung. Selain iseng menulis di blog, juga menjual buku-buku bekas cetakan lama. Jika sahabat tertarik untuk memiliki buku-buku yang saya tawarkan, silahkan hubungi Call SMS WA : 0821 3029 2632. Trima kasih atas kunjungan dan attensinya.


text:
Hasil Pencarian
Hasil pencarian untuk kata kunci pakean (6)
- Saung Angklung Mang Udjo; Jadi Kampung Sunda
6 Jul 2004 - 3:03 am
Geus teu anéh pikeun urang Padasuka mah, upama aya turis asing ngadongdon wewengkonna. Ti taun 1970-an, geus réa wisatawan nu ngulampreng ka ieu patempatan. Rék naon cenah éta turis bet jul-jol ka Padasuka?, jauh dijugjug, anggang di téang, kataji ku garapan seni Saung Angklung Mang Udjo, nu perenahna di jalan Padasuka no 118 Bandung
Nurutkeun panintén kapariwisataan, karéréan wisatawan nu datang, ka Bandung atawa ka Jawa Barat, tujuan utamana téh ka saung Mang Udjo. Malah nurutkeun béja mah, ngadongdon ka tempat liana mah ngan ukur sasampiran. Pang kitu téh kawasna nepi ka kiwari nu pangkajojona téh Saung Mang Udjo.
- BARAKATAK
24 Sep 2002 - 12:12 am
Alo kuring asalna mah digawe jadi karyawan diperusahaan, tapi ayeuna mah geus di PHK. Geus genep bulan aya di lembur nganggur.
Bararingung cenah, kana tani teu ahli, buburuh punggal-panggul teu kaduga, usaha kana dagang teu boga modal.
"Diajar dagang leuleutikan bae atuh, lo," cekeng teh mere saran.
"Dagang naon atuh, nya Mang?" cenah.
"Ajaran dagang sangray suuk, enteng garapanana oge."
- REOG PERLU DIRUMATOleh: Entjim Supardi
26 Feb 2002 - 2:13 am
Kasenian reog kiwari matak prihatin, sabab ayeuna mah beunang dibilang ku ramo jumlahna pakumpulan reog. Beda jeung kayaan din taun limapuluhan anu meh saban kacamatan atawa saban desa ngabogaan grup reog. Siga anu kaalaman ku nu nulis, di Tasikmalaya aya grup reog "Atun", di Ciamis grup reog "Apay" anu kawilang dipikaresep pisan waktu harita. Saban-saban aya nu kariaan teh sok aya wae makalangan, boh reog "Atun" atawa reog "Apay".
- Dongeng Sasakala: CIKA-CIKA
18 Feb 2002 - 7:31 am
Jaman baheula-baheula ge baheula deui aya hiji lembur anu gegek jiwana. Pangeusi eta lembur, meh kabeh jelema carukup. Demi pangupajiwana kana karajinan ngabatik.
Kacaritakeun di eta lembur aya hiji randa boga anak awewe ngaran Marini. Nyi Marini ku indungna pohara dipiasihna, lantaran rajin jeung suhud ngabantuan pagawean indungna. Pagawean di dapur jeung di imah kabeh ditangkes ku manehna. Malah kalan-kalan Nyi Marini sok ngabantuan indungna ngabatik.
- 100 BABASAN JEUNG PARIBASA SUNDAKu: Drs. Tatang Sumarsono
11 Feb 2002 - 2:21 am
Babasan jeung Paribasa Sunda mangrupa bagian tina kahirupan tur milu ngajembaran Basa Sunda sarta miboga kalungguhan anu penting pikeun panyaturna. Tacan kapaluruh sacara pasti, komo mun tepi kabilangan taunna, ti mimiti iraha gelarna eta rupa-rupa babasan jeung paribasa teh; ngan wae gede kamungkinan henteu sawaktu. Dina harti, mungkin aya anu gelarna geus heubeul pisan jeung deuih anu diduga rada beh dieu. Anu dipake ukuran heubeul jeung anyar teh diantarana ungkara kecap atawa frasa, adegan kalimah, atawa eusi anu dikandungna.


text:
upami di bumi mah, abdi teh katelahna eti,
nanging nami lengkep mah aya kapanjangannana,
eti kush....................
eta oge alesannana naha nami blog teh dinamian etikush.
abdi teh dibabarkeun di bogor, asli bogor, da ema, bapa, aki, nini ge urang bogor....
eh, aya ketang, aki ti bapa nu linggih di bandung,
kapungkur ge ema kantos pesen,
usahakeun nikah teh ka urang sunda deui,
alhamdulillah diparengkeun ku ALLAH SWT,
nikah sareng urang sunda.
si AA ge urang sunda asli,
sabab aki nini na ge da ti tangkolo, rancah, ciamis.
sanajan abdi saratus persen urang sunda,
pun lanceuk ge urang sunda,
nanging basa sunda teh meuni asa karagok.
ku kitu na karya abdi nu nganggo basa sunda teh sakedik pisan,
sabab basa sunda abdi teh nya kitu...
teu ka kidul teu ka kaler....
tuda di bogor mah basa na "lu-gue"
komo abdi mah bogor na ge caket ka jakarta,
jadi weh, asa sesah pisan nyerat dina basa sunda,
entong deui nyerat, nyarios ge asa baringung.
sakapeung mah sok alim ngadamel tulisan nganggo basa sunda deui,
komo upami abdi ningal aya sisindiran kenging abdi,
naha dipajang-pajang teu nganggo "ku etikush".
upami leres gaduh niat miara sastra sunda,
naha geuning kitu....
meuni teu dicantumkeun pangarang na.
(upami leres teu teurang nu ngarang na, naha teu ditambihan "ku noname")
pun nini teh sering ngaharewoskeun ka abdi,
yen urang sunda mah emang sering teu dianggap ku urang bangsa sejen....
tapi geuning urang nu ngaku sunda ge,
aya wae nu teu nganggap ka sasama urang sunda,
mugi janten emutan dina waktos copas sisindiran atanapi copas tulisan abdi nu sejen na,
hatur nuhun,
mugi ALLAH SWT marengkeun urang sadaya tiasa teras ngamumule sastra sareng budaya sunda...
Aamiiin...
:)
sisindiran budaya sunda (pang sering na di copas)